Maake 14 | Yintanɛte Zo Baebolo | Ewiade Fofolɛ Ngilebɛbo\nƐsɔfoma ne bɔ kpɔkɛ kɛ bɛku Gyisɛse (1, 2)\nBɛwolale nwole evuanlɛ bɛguale Gyisɛse anwo (3-9)\nDwudase ye Gyisɛse amaa (10, 11)\nAkpabɛnwo mɔɔ li awieleɛ (12-21)\nBɛvale Awulae Nɔsolɛ Aleɛlilɛ ne bɛziele ɛkɛ (22-26)\nBɛhanle Pita ɛkpolɛ ne bɛdole ɛkɛ (27-31)\nGyisɛse yɛ asɔne wɔ Gɛtesɛmani (32-42)\nBɛhye Gyisɛse (43-52)\nEdwɛkɛlilɛ wɔ Sanhedelin ne anyunlu (53-65)\nPita kpo Gyisɛse (66-72)\n14 Ɛnee yeha kenle nwiɔ na Akpabɛnwo nee Paano Mɔɔ Mgbɔvonle Ɛnle Nu Ɛvoyia ne adwu. Na ɛnee ɛsɔfo mgbanyinli nee mɛla kilehilevolɛma ne mɔ ɛlɛkpondɛ nrɛlɛbɛ adenle alua zo ahye ye ahu ye; 2 ɔluakɛ ɛnee bɛlɛka kɛ: “Ɔnle kɛ ɔyɛ ɛvoyialilɛ ne abo; anrɛɛ menli ne kɛyɛ basabasa.” 3 Na mɔɔ ɔwɔ Saemɔn mɔɔ anrɛɛ le kokobɛvolɛ sua nu wɔ Bɛtani na ɔlɛdi debie la, raalɛ bie vale alabaseta toba mɔɔ nwole evuanlɛ, naade kpalɛ bie, mɔɔ ye bolɛ yɛ se wɔ nu la rale. Ɔbukele alabaseta toba ne azo na ɔbɔle ɔ bo ɔwolale ɔguale ɔ ti zo. 4 Na bie mɔ vale ɛya na bɛhanle bɛhilele bɛ nwo ngoko kɛ: “Duzu ati a bɛzɛkye nwole evuanlɛ ɛhye a? 5 Ɔluakɛ anrɛɛ bɛbahola bɛadɔne nwole evuanlɛ ɛhye bɛamaa yeabo denale 300 na bɛava ezukoa ne bɛamaa ehyiavolɛma!” Na bɛvale ɔ nwo ɛya kpole.* 6 Noko Gyisɛse hanle kɛ: “Bɛgyakyi ye. Duzu ati a bɛkpondɛ kɛ bɛgyegye ye a? Yeyɛ debie kpalɛ yemaa me. 7 Bɛ nee ehyiavolɛma de dahuu, na mekɛ biala mɔɔ bɛkulo la bɛbahola bɛayɛ bɛ boɛ, noko mame bɛ nee me ɛnde dahuu. 8 Yeyɛ mɔɔ ɔbahola la; yelimoa yeva nwole evuanlɛ yegua me nwo yeva yeziezie me wɔ me ɛzielɛ nu. 9 Nɔhalɛ nu meka meahile bɛ kɛ, ɛleka biala mɔɔ bɛbabɔ edwɛkpa ɛhye nolo wɔ ewiade amuala la, bɛbaha mɔɔ raalɛ ɛhye ɛyɛ la noko bɛava bɛahakye ye.” 10 Na Dwudase Yesekaleɔto mɔɔ le Bulu Nee Nwiɔ ne anu ko la, hɔle ɛsɔfo mgbanyinli ne mɔ ɛkɛ amaa yeaye ye yeamaa bɛ. 11 Mekɛ mɔɔ bɛdele la, bɛ nye liele, na bɛbɔle ɛwɔkɛ kɛ bɛbamaa ye ezukoa.* Yemɔti ɔbɔle ɔ bo ɔkpondɛle adenle mɔɔ ɔbalua zo yeaye ye yeamaa la. 12 Kenle mɔɔ limoa mɔɔ bɛdi Paano Mɔɔ Mgbɔvonle Ɛnle Nu, mɔɔ bɛta bɛbɔ Akpabɛnwo afɔle ne la, ye ɛdoavolɛma ne zele ye kɛ: “Nienwu a ɛkulo kɛ yɛkɔsiezie yɛmaa wɔ na ɛdi Akpabɛnwo ne a?” 13 Na ɔzoanle ye ɛdoavolɛma ne anu nwiɔ na ɔzele bɛ kɛ: “Bɛhɔ sua ne azo, na bɛ nee nrenyia bie mɔɔ zo buakɛ mɔɔ nzule wɔ nu la bayia. Bɛdoa ye, 14 na ɛleka biala mɔɔ ɔkɛwolo la, bɛze suamenle ne kɛ, ‘Kilehilevolɛ ne se: “Nienwu a nyɛvolɛ sua ne mɔɔ me nee me ɛdoavolɛma ne bali Akpabɛnwo ne wɔ nu la wɔ a?”’ 15 Na ɔbahile bɛ ekpumgbunli kpole bie wɔ ɛbolɔnsam zo mɔɔ bɛziezie nu dɛba la. Bɛziezie ɛkɛ ne bɛmaa yɛ.” 16 Yemɔti ɛdoavolɛma ne zile nu hɔle sua ne azo, na bɛhɔnwunle ye kɛ mɔɔ ɔhanle ɔhilele bɛ ala la, na bɛzieziele ninyɛne bɛmaanle Akpabɛnwo ne. 17 Ye nɔsolɛ nu, ɔ nee Bulu Nee Nwiɔ ne rale. 18 Na mɔɔ bɛdede ɛkponle ne anwo bɛlɛdi debie la, Gyisɛse hanle kɛ: “Nɔhalɛ nu meka meahile bɛ kɛ, bɛ nuhua ko mɔɔ ɔ nee me ɛlɛdi aleɛ la baye me amaa.” 19 Ɔyɛle bɛ alɔbɔlɛ na bɛbɔle ɔ bo bɛbizale ye ngoko kɛ: “Asoo medame ɔ?” 20 Ɔzele bɛ kɛ: “Bulu Nee Nwiɔ ne anu ko mɔɔ ɔ nee me ɛlɛto ɛsalɛ wɔ ɛyɛba nu la ɔ. 21 Sonla Ra ne bawu kɛ mɔɔ bɛhɛlɛ ye wɔ ɔ nwo la ɛdeɛ, noko sonla ne mɔɔ bɛbalua ɔ nwo zo bɛaye sonla Ra ne bɛamaa la, ye gyakɔ! Ɔle kpalɛ kɛ anrɛɛ bɛanwo zɔhane sonla ne.” 22 Mɔɔ bɛlɛdi debie la, ɔvale paano, ɔyilale zo, ɔbubule nu, na ɔvale ɔmaanle bɛ, ɔhanle kɛ: “Bɛlie; ɛhye gyi ɛkɛ ne maa me sonlabaka ne.” 23 Na ɔvale kanrɛlɛ, ɔlale ase na ɔvale ɔmaanle bɛ, na bɛ muala bɛnlonle nu. 24 Na ɔzele bɛ kɛ: “Ɛhye gyi ɛkɛ ne maa me ‘mogya ne mɔɔ bɛva bɛyɛ ngyekyeleɛ,’ mɔɔ menli dɔɔnwo ti bɛbahwi bɛagua la. 25 Nɔhalɛ nu meka meahile bɛ kɛ, menrɛnlo nwanye ɛhye bieko kɔkpula kenle mɔɔ mebanlo ye fofolɛ wɔ Nyamenle Belemgbunlililɛ ne anu la.” 26 Akee bɛdole ayɛlɛyelɛ edwɛne na bɛvindele bɛhɔle Ɔlivi Boka ne azo. 27 Na Gyisɛse zele bɛ kɛ: “Bɛ muala bɛbakpo me, ɔluakɛ bɛhɛlɛ kɛ: ‘Mebabɔ mboaneneavolɛ ne na mboane ne babɔ asande.’ 28 Noko saa bɛdwazo me bɛba ngoane nu a, mebalimoa bɛ nyunlu wɔ Galeli.” 29 Na Pita buale ye kɛ: “Saa bɛ muala bɛkpo wɔ bɔbɔ a, me ngome ɛdeɛ, menrɛkpo wɔ ɛlɛ.” 30 Na Gyisɛse zele ye kɛ: “Nɔhalɛ nu meka meahile wɔ kɛ, ɛnɛ nɔe, ɛhɛe, too mɔɔ akɔlɛ kabɔ fane nwiɔ la, ɛnee wɔkpo me fane nsa.” 31 Noko ɔhɔle zo ɔhanle kɛ: “Saa ɔwɔ kɛ me nee wɔ wu bɔbɔ a, menrɛkpo wɔ ɛlɛ.” Ɛdoavolɛma ne mɔɔ ɛha la noko hanle zɔhane ala. 32 Yemɔti bɛhɔle ɛleka bie mɔɔ bɛfɛlɛ ye Gɛtesɛmani la, na ɔzele ye ɛdoavolɛma ne kɛ: “Bɛdɛnla ɛke na mekayɛ asɔne.” 33 Na ɔvale Pita nee Gyemise yɛɛ Dwɔn ɔ nee bɛ hɔle, na alɔbɔlɛ nee nyane kpole bɔle ɔ bo hanle ye.* 34 Ɔzele bɛ kɛ: “Nyane kpole ɛha me kɔdwu ewule nu bɔbɔ. Bɛdɛnla ɛke na bɛzinza.” 35 Na ɔhɔle ɔ nyunlu ekyii la, ɔdule ɔdɔle na ɔbɔle ɔ bo ɔyɛle asɔne kɛ, saa ɔbayɛ boɛ a, anrɛɛ dɔnehwele ne ɛze ɔ nwo ɛhɔ. 36 Na ɔzele kɛ: “Abba,* Egya, ɛkola debie biala yɛ; maa kanrɛlɛ ɛhye ɛze me nwo ɛhɔ. Noko, tɛ mɔɔ mekulo la ɔ, emomu mɔɔ ɛkulo la ɔ.” 37 Ɔziale ɔrale la ɔnwunle kɛ bɛdeda, na ɔzele Pita kɛ: “Saemɔn, wɔlafe? Wɔangola wɔannyia anwosesebɛ wɔanzinza dɔnehwele ko bɔbɔ? 38 Bɛhɔ zo bɛzinza na bɛyɛ asɔne dahuu, amaa bɛangɔ sɔnea nu. Sunsum ne kulo, noko nwonane ne le bɛtɛɛ.” 39 Na ɔhɔle bieko na ɔhɔyɛle asɔne, ɔhanle edwɛkɛ ko ne ala. 40 Na ɔrale bieko la, ɔnwunle kɛ bɛdeda, na bɛte bɛ nye a ɔnde fee, yemɔti ɛnee bɛnnwu kɛzi bɛbua ye a. 41 Na ɔziale ɔrale ye fane nsa ne azo na ɔzele bɛ kɛ: “Mekɛ zɛhae anu bɛlɛda bɛalie bɛ menle! Yeyɛ boɛ! Mekɛ ne ɛdwu! Nea! Bɛlɛye sonla Ra ne bɛawula ɛtanevolɛma asa nu. 42 Bɛdwazo, bɛmaa yɛhɔ. Nea! Mɔɔ ɔbaye me yeamaa la ɛbikye.” 43 Mɔɔ ɔ nloa wɔ zo ɔlɛtendɛ la, Dwudase, Bulu Nee Nwiɔ ne anu ko, nee menli dɔɔnwo bie mɔɔ dedɛ dadeɛ nee ahoholombaka mɔɔ vi ɛsɔfo mgbanyinli nee mɛla kilehilevolɛma nee mgbanyima ne mɔ ɛkɛ la rale. 44 Ɛnee ahenle mɔɔ ɔye ye yeamaa la ɛmaa bɛ sɛkɛlɛneɛ kɛ: “Sonla ne mɔɔ mebavo ɔ nloa anwo la, yemɔ ɛne; bɛhye ye, bɛnlea ye boɛ bɛva ye bɛhɔ.” 45 Na ɔrale Gyisɛse anwo ɛkɛ ne fɔɔnwo na ɔzele ye kɛ, “Relabae!” na ɔvole ɔ nloa anwo. 46 Yemɔti bɛhyele ye na bɛ nee ye hɔle. 47 Noko menli mɔɔ ɛnee gyigyi ɛkɛ ne la anu ko hwenle ye dadeɛ ne pɛle ɛsɔfo kpanyinli ne akɛlɛ ne anzo. 48 Na Gyisɛse buale bɛ kɛ: “Bɛva dadeɛ nee ahoholombaka bɛlɛba bɛarahye me kɛ awule ɔ? 49 Ɛnee dahuu me nee bɛ wɔ ɛzonlenlɛ sua ne anu mekilehile, noko bɛangye me. Noko ɛhye bamaa Ngɛlɛlera ne ara nu.” 50 Na bɛ muala bɛnriandile bɛgyakyile ye. 51 Noko, kpavolɛ bie mɔɔ heda lenen kɛnlɛma bie ala la, bɔle ɔ bo lile ɔ nzi, na bɛbɔle mɔdenle kɛ bɛkye ye, 52 noko ɔgyakyile ye ɛdanlɛ ne anu ɔmaanle bɛ na ɔlɛle ɔ nwo zɔ* ɔnriandile ɔhɔle. 53 Akee bɛvale Gyisɛse bɛhɔmaanle ɛsɔfo kpanyinli ne, na ɛsɔfo mgbanyinli nee mgbanyima nee mɛla kilehilevolɛma ne mɔ amuala rayiale. 54 Noko Pita lile ɔ nzi wɔ moamoa too ɔhɔdwule ɛsɔfo kpanyinli ne alie ne anwo; na ɔdɛnlanle sua nu ɛkɛ ne sonvolɛma ne anwo ɛkɛ ɔdele senle. 55 Ɛnee ɛsɔfo mgbanyinli nee Sanhedelin ne amuala ɛlɛkpondɛ daselɛ atia Gyisɛse amaa bɛalua zo bɛahu ye, noko bɛannyia bie. 56 Menli dɔɔnwo lile daselɛ adalɛ tiale ye, noko bɛ daselɛ ne anyɛ ko. 57 Akee bie mɔ noko dwazole lile daselɛ adalɛ tiale ye kɛ: 58 “Yɛdele kɛ ɔse, ‘Mebabubu ɛzonlenlɛ sua ɛhye mɔɔ bɛvale ɛsalɛ bɛzile la meagua, na meava kenle nsa meazi bie mɔɔ bɛanva ɛsalɛ a bɛzile la.’” 59 Noko wɔ ɛhye anu bɔbɔ, bɛ daselɛ ne anyɛ ko. 60 Akee ɛsɔfo kpanyinli ne dwazole gyinlanle bɛ avinli ɛkɛ na ɔbizale Gyisɛse kɛ: “Ɛnlɛ mualɛ biala ɔ? Asoo ɛnde mɔɔ menli ɛhye mɔ ɛlɛkeha atia wɔ la?” 61 Noko ɔyɛle koonwu, yeammaa mualɛ biala. Yemɔti ɛsɔfo kpanyinli ne bizale ye bieko kɛ: “Wɔmɔ a ɛle Kelaese ne, Tumivolɛ ne Ara ne la ɔ?” 62 Akee Gyisɛse hanle kɛ: “Medame ɔ; na bɛbanwu sonla Ra ne kɛ ɔde Tumivolɛ ne asa fema zo na ɔlua anwuma amungu nu ɔlɛba.” 63 Na ɛsɔfo kpanyinli ne tetele ye tɛladeɛ ne anu na ɔhanle kɛ: “Asoo yɛhyia alasevolɛ bieko? 64 Bɛde munzule edwɛkɛ ne. Kɛzi bɛdwenle nwo ɛ?” Bɛ muala bɛbuale ye fɔlɛ kɛ ɔfɛta ewule. 65 Na bie mɔ bɔle ɔ bo totole nyɛlɛ ɔ nwo na bɛhedale ɔ nyunlu bɛbole ye na bɛzele ye kɛ: “Ka ngapezo!” Bɛpepɛle ɔ nye zo, na kɔɔto sonvolɛma ne vale ye hɔle. 66 Mɔɔ Pita wɔ aze ɛkɛ ne wɔ alienwo ɛkɛ ne la, ɛsɔfo kpanyinli ne sonvolɛ mbɛlɛra ne mɔ ko rale. 67 Mɔɔ ɔnwunle Pita kɛ ɔlɛte senle la, ɔnleanle ye koonwu na ɔhanle kɛ: “Ɛdawɔ noko ɛnee ɛboka Nazalɛtenli, Gyisɛse ɛhye anwo.” 68 Noko yeanlie yeando nu na ɔhanle kɛ: “Menze ye yɛɛ mende mɔɔ ɛlɛka bɔbɔ la abo,” na ɔvindele ɔhɔle anlenkɛ ne anloa lɔ. 69 Ɛkɛ ne noko, sonvolɛ bɛlɛra ne nwunle ye na eza ɔbɔle ɔ bo ɔzele bɛdabɛ mɔɔ bɛgyigyi ɛkɛ ne la kɛ: “Ɛhye boka bɛ.” 70 Eza yeanlie yeando nu. Ɔyɛle ekyii la, menli mɔɔ gyigyi ɛkɛ ne la noko bɔle ɔ bo zele Pita kɛ: “Amgba ɛboka bɛ, ɔluakɛ ɔle nɔhalɛ kɛ ɛle Galelinli.” 71 Noko ɔbɔle ɔ bo ɔhanle ndane ɔlile amonle kɛ: “Menze nrenyia ɛhye mɔɔ bɛlɛka ɔ nwo edwɛkɛ la!” 72 Ɛkɛ ne ala, akɔlɛ bɔle bieko na Pita hakyele mɔɔ Gyisɛse hanle hilele ye la kɛ: “Too mɔɔ akɔlɛ kabɔ fane nwiɔ la, ɛnee wɔkpo me fane nsa.” Na alɔbɔlɛ hunle ye na ɔbɔle ɔ bo ɔzunle.\n^ Anzɛɛ “bɛdendɛle ɛya zo bɛhilele ye; bɛdeanle ye.”\n^ Anzɛɛ “dwɛtɛ fufule.”\n^ Anzɛɛ “na ɔyɛle basaa.”\n^ Arelam edwɛkɛkpɔkɛ mɔɔ kile “O Egya!”\n^ Anzɛɛ “na ɔvale ye aze tɛladeɛ ne ala.”


Galeehyeama 5 | Yintanɛte Zo Baebolo | Ewiade Fofolɛ Ngilebɛbo\nKilisiene fanwodi (1-15)\nSunsum kile yɛ adenle (16-26)\nNwonane ne gyima ne mɔ (19-21)\nSunsum ne ma (22, 23)\n5 Kelaese ɛlie yɛ yemaa yɛnyia fanwodi ɛhye. Yemɔti bɛgyinla kpundii, bɛmmamaa adenle bɛmaa bɛyɛ bɛ ngɛkɛlɛ bieko. 2 Nea! medame Pɔɔlo, meka meahile bɛ kɛ saa bɛmaa bɛpɛ bɛ mrenyia zo a, Kelaese anwo ɛnlɛ nvasoɛ ɛmmaa bɛ. 3 Bieko, mekakye awie biala mɔɔ bɛpɛ ye mrenyia zo la kɛ ɔwɔ kɛ ɔdi Mɛla ne amuala azo. 4 Saa bɛbɔ mɔdenle kɛ bɛfa mɛla bɛabua bɛ nwo benle a, ɛnee bɛhwe bɛ nwo bɛvi Kelaese anwo; na bɛnrɛnyia ye ɛlolɛ ne. 5 Yɛmɛ, yɛlua sunsum ne azo yɛlɛkendɛ tenleneyɛlɛ ne mɔɔ yɛ nye la zo mɔɔ gyi diedi zo la ɛsesebɛ. 6 Ɔluakɛ wɔ Kelaese anu, yɛpɛ yɛ mrenyia zo o, yɛtɛpɛle o, ɔngyia, mɔɔ hyia la a le diedi mɔɔ fa ɛlɔlɛ yɛ gyima la. 7 Ɛnee bɛlɛbɔ mɔdenle* kpalɛ. Nwane a zile bɛ adenle kɛ bɛmmatie nɔhalɛ ne bieko a? 8 Edwɛkɛ ɛhye ɛnvi Ahenle mɔɔ ɛvɛlɛ bɛ la ɛkɛ. 9 Mgbɔvonle ekyi maa ɛdɔkɛ ne amuala nyinyia. 10 Medie medi kɛ bɛdabɛ mɔɔ bɛ nee Awulae le ko la ɛnrɛnyia adwenle fofolɛ biala; na ahenle mɔɔ ɛlɛgyegye bɛ la, saa ɔle nwane bɔbɔ a, ɔbanyia ndɛnebualɛ mɔɔ fɛta ye la. 11 Mediema, mame, saa mrenyia zo ɛpɛlɛ nwo edwɛkɛ a metɛka a, ɛnee duzu ati a bɛtɛyɛ me kpɔdekpɔde a? Saa ye zɔhane a, ɛnee bɛye amaneɛnwunlɛ baka* ne anwo azedolɛ bolɛ ne bɛvi ɛkɛ. 12 Me kunlu a anrɛɛ menli mɔɔ ɛlɛbɔ mɔdenle kɛ bɛmaa bɛadɔ aze la kɛza bɛ nwo.* 13 Mediema, bɛvɛlɛ bɛ kɛ bɛranyia fanwodi; noko bɛmmadua fanwodi ɛhye azo bɛdi nwonane nu atiakunluwɔzo nzi, emomu bɛva ɛlɔlɛ bɛzonle bɛ nwo ngoko. 14 Ɔluakɛ bɛbɔ Mɛla ne amuala kpɔkɛ ko kɛ: “Kulo ɛ gɔnwo kɛ ɛ nwo.” 15 Na saa bɛkɔ zo bɛkeka bɛ nwo na bɛmeme bɛ nwo a, ɛnee bɛnlea na bɛanzɛkye bɛ nwo. 16 Mame mese, Bɛhɔ zo bɛmaa sunsum ne ɛhile bɛ adenle na bɛnrɛnyia nwonane nu atiakunluwɔzo fee. 17 Na nwonane nu atiakunluwɔzo ne ko tia sunsum ne yɛɛ sunsum ne ko tia nwonane ne; bɛ mu nwiɔ bɛnga fee, yemɔti ninyɛne mɔɔ bɛkulo kɛ bɛyɛ la bɛngola bɛnyɛ. 18 Bieko, saa sunsum ne kile bɛ adenle a, ɛnee bɛnle mɛla bo. 19 Nwonane ne gyima ne mɔ da ali wienyi, bɛmɛ a le adwɔmane ɛbɛla,* evinli nyɛleɛ, anyiemgba ɛbɛla,* 20 awozonle ɛzonlenlɛ, sunsum ɛtane nyɛleɛ,* ɛkpɔlɛ, konle, nungule, ɛya, manzonle, mgbakyemgbakyenu, ngilehilenu, 21 anyebolo, nzabolɛ, anyelielɛ mgbane mgbane,* nee ninyɛne mɔɔ le kɛ ɛhye mɔ la. Melɛbɔ bɛ kɔkɔ wɔ ninyɛne ɛhye mɔ anwo kɛ mɔɔ menlimoale membɔle bɛ kɔkɔ la, kɛ bɛdabɛ mɔɔ bɛyɛ ninyɛne ɛhye mɔ la ɛnrɛnyia Nyamenle Belemgbunlililɛ ne. 22 Noko sunsum ne ma a le ɛlɔlɛ, anyelielɛ, anzodwolɛ, abotane, atiakunlukɛnlɛma, kpalɛyɛlɛ, diedi, 23 mɛlɛbɛnwoaze, bɛnwozohomolɛ. Mɛla biala ɛntia ɛhye mɔ. 24 Bieko, bɛdabɛ mɔɔ bɛle Kelaese Gyisɛse ɛdeɛ la ɛbɔ nwonane nu atiakunluwɔzo nee ye ɛhulolɛdeɛ ne mɔ baka nu. 25 Saa sunsum ne kile yɛ adenle a, bɛmaa yɛhɔ zo yɛli sunsum ne adehilelɛ nzi pɛpɛɛpɛ. 26 Bɛmmamaa yɛmemaa yɛ nwo zo, yɛ nee yɛ gɔnwo mɔ su, na yɛ nye bolo bɛ.\n^ Giliki aneɛ nu, “ɛnee bɛlɛnriandi.”\n^ Ɔkile kɛ bɛnrɛfɛta kɛ bɛdi mɛla ne azo.\n^ Giliki, por·neiʹa. Nea Edwɛkɛbohilelɛ.\n^ Giliki, a·selʹgei·a. Nea Edwɛkɛbohilelɛ.\n^ Anzɛɛ “sunsum nu ngitanwolilɛ.”\n^ Anzɛɛ “anyelielɛ molozo.”


Dwɔn 4 | Yintanɛte Zo Baebolo | Ewiade Fofolɛ Ngilebɛbo\nGyisɛse nee Samɛleanli raalɛ ne (1-38)\nSonle Nyamenle “sunsum nee nɔhalɛ nu” (23, 24)\nSamɛleama dɔɔnwo die Gyisɛse di (39-42)\nGyisɛse yɛ kpanyinli bie ara ayile (43-54)\n4 Mekɛ mɔɔ Awulae nwunle kɛ Falasiima ɛde kɛ ɔlɛnyia* ɛdoavolɛma dɔɔnwo yɛɛ ɔlɛsɔne menli yeadɛla Dwɔn la— 2 Gyisɛse mumua ne anzɔne menli, emomu ye ɛdoavolɛma ne a zɔnenle bɛ a— 3 ɔvile Dwudiya na ɔhɔle Galeli bieko. 4 Noko ɛnee ɔwɔ kɛ ɔfa Samɛlea. 5 Yemɔti ɔrale Samɛlea sua bie mɔɔ bɛfɛlɛ ye Saekaa la azo, ɔbikye azɛlɛ ne mɔɔ Gyekɔbo vale maanle ɔ ra Dwosefi la. 6 Ɛkɛ ne noko a ɛnee Gyekɔbo bula ne wɔ a. Ɛnee adendulɛ ne ɛmaa Gyisɛse ɛvɛ yemɔti ɔdɛnlanle bula ne azo. Ɛnee bɛbɔ kɛyɛ ewiazo bulu nee nwiɔ.* 7 Raalɛ bie mɔɔ vi Samɛlea la rale kɛ ɔbaza nzule. Gyisɛse zele ye kɛ: “Maa me nzule ne bie meno.” 8 (Ɛnee ye ɛdoavolɛma ne ɛhɔ sua zo kadɔ aleɛ.) 9 Yemɔti Samɛleanli raalɛ ne bizale ye kɛ: “Duzu ati a ɛle Dwuunli noko ɛlɛbiza medame mɔɔ mele Samɛleanli la kɛ memaa wɔ nzule ne bie ɛnlo ɛ?” (Ɛnee Dwuuma nee Samɛleama ɛnga.) 10 Gyisɛse buale ye kɛ: “Saa ɛze Nyamenle ahyɛlɛdeɛ ne nee ahenle mɔɔ ɛlɛka ahile wɔ kɛ, ‘Maa me nzule ne bie meno la a,’ anrɛɛ ɛbabiza ye na yeamaa wɔ ngoane nzule.” 11 Ɔzele ye kɛ: “Yɛmenle, ɛnlɛ bokiti mɔɔ ɛbava wɔaza nzule a, yɛɛ bula ne noko anu kɔ. Ɛnee nienwu a ɛbanyia ngoane nzule ne a? 12 Ɛnle kpole ɛndɛla yɛ nlenyia Gyekɔbo mɔɔ dule bula ɛhye maanle yɛ na ɔ nee ɔ mra nee ye nlankɛ nlonle bie la, ɔnle zɔ ɔ?” 13 Gyisɛse buale ye kɛ: “Awie biala mɔɔ no nzule ɛhye bie la, nzuhɔne bahu ye bieko. 14 Awie biala mɔɔ kɛnlo nzule ne mɔɔ mebava meamaa ye la, nzuhɔne ɛnrɛhu ye ɛlɛ, emomu nzule ne mɔɔ mebava meamaa ye la bayɛ nzubula wɔ ye nu mɔɔ bamaa yeanyia dahuu ngoane a.” 15 Raalɛ ne zele ye kɛ: “Yɛmenle, maa me nzule ɛhye bie, amaa nzuhɔne angu me na meangɔ zo meamba ɛke kɛ mebaza nzule.” 16 Ɔzele ye kɛ: “Kɔvɛlɛ ɛ hu na ɛ nee ye bɛrɛla.” 17 Raalɛ ne buale kɛ: “Mengya nrenyia.” Gyisɛse zele ye kɛ: “Wɔha ye boɛ kɛ ɛse, ‘Mengya nrenyia la.’ 18 Ɔluakɛ wɔgya mrenyia nnu, na nrenyia ne mɔɔ ɛ nee ye de kɛkala la, ɔnle ɛ hu. Yemɔti wɔha nɔhalɛ.” 19 Raalɛ ne zele ye kɛ: “Yɛmenle, menwu kɛ ɛle ngapezonli. 20 Yɛ nlenyia mɔ zonlenle wɔ boka ɛhye azo, noko bɛmɛ bɛse Gyɛlusalɛm a le ɛleka mɔɔ ɔwɔ kɛ menli sonle a.” 21 Gyisɛse zele ye kɛ: “Raalɛ ye, die me di, mekɛ ɛlɛba mɔɔ tɛ boka ɛhye azo anzɛɛ Gyɛlusalɛm a bɛbazonle Selɛ ne a. 22 Bɛsonle mɔɔ bɛnze ye la; yɛmɛ yɛsonle mɔɔ yɛze ye la, ɔluakɛ ngoanelielɛ bɔle ɔ bo wɔ Dwuuma ɛkɛ. 23 Noko mekɛ ɛlɛba na yedwu bɔbɔ, mɔɔ nɔhalɛ azonvolɛ bazonle Selɛ ne wɔ sunsum nee nɔhalɛ nu a, na Selɛ ne ɛlɛkpondɛ bɛdabɛ mɔɔ bɛle kɛ ɛhye mɔ la yeamaa bɛazonle ye. 24 Nyamenle le Sunsum, na ɔwɔ kɛ bɛdabɛ mɔɔ bɛlɛsonle ye la sonle ye wɔ sunsum nee nɔhalɛ nu.” 25 Raalɛ ne zele ye kɛ: “Meze kɛ Mɛzaya ne mɔɔ bɛfɛlɛ ye Kelaese ne la ɛlɛba. Saa ɔba a, ɔbaha debie biala yeahile yɛ wienyi.” 26 Gyisɛse zele ye kɛ: “Medame ɔ, mame a me nee wɔ ɛlɛtendɛ la.” 27 Mekɛ ne anu ala ye ɛdoavolɛma ne rale, na ɔyɛle bɛ azibɛnwo kɛ ɔ nee raalɛ ɛlɛtendɛ la. Noko awie biala ambiza ye kɛ: “Duzu a ɛkpondɛ a?” anzɛɛ “Duzu ati a ɛ nee ye ɛlɛtendɛ ɛ?” 28 Yemɔti raalɛ ne gyakyile ye nzule buakɛ ne ɛkɛ na ɔhɔle sua ne azo ɔhɔhanle ɔhilele menli ne kɛ: 29 “Bɛrɛla na bɛranlea nrenyia bie mɔɔ ɛha debie biala mɔɔ meyɛ la ɛhile me a. Asoo tɛ yemɔ a ɔle Kelaese ne ɔ?” 30 Bɛvile sua ne azo na bɛrale ɔ nwo ɛkɛ. 31 Mekɛ ne anu, ye ɛdoavolɛma ne zɛlɛle ye kɛ: “Relabae, di debie.” 32 Noko ɔzele bɛ kɛ: “Melɛ aleɛ medi mɔɔ bɛnze a.” 33 Yemɔti ɛdoavolɛma ne hanle hilele bɛ nwo ngoko kɛ: “Ɛnee awie ɛrɛlɛ ye debie yeli ɔ?” 34 Gyisɛse zele bɛ kɛ: “Me aleɛ a le kɛ mebayɛ ahenle mɔɔ zoanle me la ɛhulolɛdeɛ na meawie ye gyima ne. 35 Asoo bɛnga kɛ yeha siane nna na ma ɛdelɛ mekɛ ne adwu ɔ? Nea! meka meahile bɛ kɛ: Bɛmaa bɛ nye zo bɛnlea ɛya ne mɔ anu kɛ ma ɛbolo mɔɔ ɔwɔ kɛ bɛte a. Kɛkala, 36 mɔɔ te la ɛlɛnyia ahatualɛ na ɔlɛboɔboa ma ne anloa yeamaa dahuu ngoane, amaa mɔɔ dua la nee mɔɔ te la abɔ nu ali fɛlɛko. 37 Ɛhye maa edwɛkɛ ne yɛ nɔhalɛ kɛ: Ko dua yɛɛ ko noko te. 38 Menzoanle bɛ kɛ bɛhɔde mɔɔ bɛanyɛ nwolɛ gyima la. Bie mɔ ɛyɛ gyima, na bɛmɛ a bɛnyia bɛ gyima ne azo nvasoɛ a.” 39 Samɛleama dɔɔnwo mɔɔ vi sua ne azo la liele raalɛ ne mɔɔ lile daselɛ ne la edwɛkɛ ne lile, ɔluakɛ ɔhanle kɛ: “Yeha debie biala mɔɔ meyɛ la yehile me.” 40 Yemɔti mɔɔ Samɛleama ne rale ɔ nwo ɛkɛ la, bɛzɛlɛle ye kɛ ɔ nee bɛ ɛdɛnla, na ɔdɛnlanle bɛ nwo ɛkɛ ne kenle nwiɔ. 41 Ɔlua zo, menli dɔɔnwo liele ye lile ɔlua mɔɔ ɔhanle la ati, 42 na bɛzele raalɛ ne kɛ: “Tɛ mɔɔ ɛhanle la ati a yɛlie yɛli a; ɔluakɛ yɛdayɛ mumua ne yɛde na yɛnwu kɛ nrenyia ɛhye le ewiade ne ngoanedievolɛ amgba.” 43 Kenle nwiɔ ne anzi, ɔvile ɛkɛ ɔhɔle Galeli. 44 Noko Gyisɛse mumua ne lile daselɛ kɛ bɛnli ngapezonli eni wɔ ye sua zo. 45 Ɔti mekɛ mɔɔ ɔdwule Galeli la, Galelima ne liele ye, ɔluakɛ bɛnwunle ninyɛne mɔɔ ɔyɛle ye wɔ Gyɛlusalɛm wɔ ɛvoyialilɛ ne abo la kɔsɔɔti, ɔluakɛ bɛdabɛ noko bɛhɔle ɛvoyialilɛ ne bie. 46 Akee ɔrale Kana mɔɔ wɔ Galeli, ɛleka mɔɔ ɔmaanle nzule ne hakyile nza la bieko. Ɛnee belemgbunli ne sonvolɛ bie ara nrenyia ɛnde kpɔkɛ wɔ Kapɛnayɛm. 47 Mekɛ mɔɔ nrenyia ɛhye dele kɛ Gyisɛse vi Dwudiya ɛra Galeli la, ɔhɔle ye ɛkɛ ɔhɔzɛlɛle ye kɛ ɔrayɛ ɔ ra nrenyia ne ayile ɔluakɛ ɔkpondɛ yeawu. 48 Noko Gyisɛse zele ye kɛ: “Saa bɛannwu sɛkɛlɛneɛ nee nwanwane ninyɛne a, bɛnrɛlie bɛnrɛli.” 49 Belemgbunli sonvolɛ ne zele ye kɛ: “Awulae, maa yɛhɔ na me ra ne kɛwu.” 50 Gyisɛse zele ye kɛ: “Kɔ; ɛ ra ne ɛde kpɔkɛ.” Nrenyia ne liele edwɛkɛ ne mɔɔ Gyisɛse hanle hilele ye la lile, na ɔhɔle. 51 Na mekɛ mɔɔ ɔlua adenle zo ɔlɛkɔ la, ye ngɛkɛlɛ ne mɔ yiale ye na bɛhanle kɛ ɔ ra nrenyia ne ɛde kpɔkɛ.* 52 Yemɔti ɔbizale bɛ mekɛ mɔɔ ɔdele kpɔkɛ la. Bɛbuale ye kɛ: “Ebunlu ne gyakyile anoma kɛyɛ ewiazo dɔne ko.”* 53 Akee selɛ ne nwunle kɛ mekɛ zɔhane anu ala yɛɛ Gyisɛse hanle kɛ: “Ɛ ra ne ɛde kpɔkɛ a.” Yemɔti ɔ nee ye sua nu amra kɔsɔɔti liele lile. 54 Ɛhye a le nwanwane debie mɔɔ tɔ zo nwiɔ mɔɔ Gyisɛse yɛle wɔ mekɛ mɔɔ ɔvi Dwudiya ɔrale Galeli la a.\n^ Giliki aneɛ nu, “Gyisɛse ɛlɛnyia.”\n^ Giliki aneɛ nu, dɔnehwele kɛyɛ nsia ne azo.\n^ Anzɛɛ “ɛlɛte kpɔkɛ.”\n^ Giliki aneɛ nu, dɔnehwele kɛyɛ nsuu ne azo.


Gyɛlɛmaya 48 | Yintanɛte Zo Baebolo | Ewiade Fofolɛ Ngilebɛbo\nNgapezo mɔɔ tia Mowabe (1-47)\n48 Mɔɔ ɛlɔne Gyihova, Yizilayɛ Nyamenle ne ɛha ye wɔ Mowabe+ anwo la ɛne: “Nibo gyakɔ,+ ɔluakɛ bɛzɛkye ye! Bɛho bɛva Keleateeyem+ na bɛmaa ɔ nyunlu ɛgua aze. Bɛzɛkye ɛvealeka kpalɛ* ne na bɛmaa yebɔ anyiemgba.+ 2 Bɛnye Mowabe ayɛlɛ bieko. Bɛbɔle ye azedɔlɛ ne anwo kpɔkɛ wɔ Hɛhyebɔn:+ ‘Bɛrɛla bɛmaa yɛbɔ ɔ bo zo na yeanyɛ maanle bieko.’ O Mademɛn, ɛdawɔ noko, ɔwɔ kɛ ɛyɛ koonwu,Ɔluakɛ konle dadeɛ doa wɔ. 3 Bɛte ɛzɛkyelɛ nee azedɔlɛ kpole bieAnwo ɛzunlɛ wɔ Holoneeyem.+ 4 Mowabe ɛbɔ. Ye ngakula ne mɔ ɛlɛsu. 5 Mɔɔ bɛlɛfo bɛahɔ Luhete la, ɛnee bɛlɛsu. Na mɔɔ bɛvi Holoneeyem bɛlɛtolo la, bɛte ɛzɛkyelɛ ne anwo nyanelilɛ ɛzunlɛ.+ 6 Bɛnriandi, bɛnriandi bɛlie bɛ ngoane!* Bɛyɛ kɛ dwunipa baka la wɔ fienemgbole nu. 7 Kɛmɔ ɛvale ɛ nwo ɛdole wɔ gyima nee wɔ anwonyia zo la ati,Bɛbaho bɛava ɛdawɔ noko. Na Kimɔhye+ bahɔ akɛlɛzonlenlɛ nu,Ɔ nee ye ɛsɔfoma nee ye mgbanyima ne mɔ amuala. 8 Sɛkyevolɛ ne bara suakpole biala azo,Na suakpole biala ɛnrɛvi ɛsalɛ.+ Bɔnza baminli,Na bɛbazɛkye azɛlɛ sɛsɛ, kɛ mɔɔ Gyihova ɛha la. 9 Bɛva debie bɛyɛ adenle ne nzonlɛ bɛmaa Mowabe,Ɔluakɛ saa bɛlɛsɛkye ye a ɔbanriandi,Na ye azuamgbole ne mɔ bɛahakyi debie ɛzulolɛ bie,Awie ɛnrɛdɛnla zolɛ.+ 10 Munzule ɛha sonla mɔɔ ɛnyeye ye ahonle nu ɛnyɛ Gyihova gyima ne la! Munzule ɛha sonla mɔɔ ɛnva ye konle dadeɛ ne ɛnga mogya ɛngua la! 11 Ɔvi Mowabema ngakula nu, bɛtɛgyegyele bɛ ɛlɛBɛle kɛ nza mɔɔ ɛla* ɔ bo la. Bɛtɛwolale bɛ bɛtɛfile buakɛ ko anu bɛtɛguale fofolɛ nu ɛlɛ,Yɛɛ bɛtɛkɔle akɛlɛzonlenlɛ nu ɛlɛ. Ɛhye ati a bɛ fɛlɛko ne ɛtɛkakyile,Yɛɛ bɛ evuanlɛ ne noko ɛtɛkakyile la. 12 “‘Ɔti nea! mekɛ ɛlɛba,’ Gyihova a se a, ‘mɔɔ mebazoa menli meamaa bɛahɔwɔne bɛ ti aze a. Bɛbawɔne bɛ ti aze bɛawola debie biala mɔɔ wɔ bɛ mbuakɛ ne mɔ anu la bɛagua, na bɛabobɔ bɛ mbuakɛ mgbole ne mɔ. 13 Na Mowabema anyunlu bagua aze wɔ Kimɔhye anwo, kɛ mɔɔ Yizilayɛma anyunlu ɛgua aze wɔ Bɛtɛle mɔɔ bɛvale bɛ ti bɛzɔle ye la anwo la.+ 14 Duzu ati a bɛka kɛ: “Yɛle konle nu katakyiema, yɛziezie yɛ nwo yɛmaa konle a”?’+ 15 ‘Bɛzɛkye Mowabe,Bɛho bɛva ye azuamgbole ne mɔ,+Na bɛhu ye mgbavolɛ ngɛnlɛma ne mɔ,’+ Belemgbunli ne mɔɔ ye duma a le ɛlɔne Gyihova la a se a.+ 16 Ɔnrɛhyɛ Mowabema ɛzɛkyelɛ ne bara,Na bɛ azedɔlɛ ne ɛlɛbikye ndɛndɛ.+ 17 Ɔwɔ kɛ bɛdabɛ mɔɔ bɛbɔ bɛ bɛyia la amuala su bɛ,Bɛdabɛ mɔɔ bɛze bɛ duma la amuala. Bɛze bɛ kɛ: ‘O nea kɛzi anwosesebɛ kpɔma ne anu ɛbubu a, baka kɛnlɛma ne!’ 18 O Daebɔnoma, bɛvi bɛ anyunlunyia ne azo bɛdwu aze,Na bɛdɛnlɛdɛnla azɛlɛ nwo* wɔ nzuhɔne nu,+Ɔluakɛ Mowabe sɛkyevolɛ ne ɛra bɛ nwo zo,Na ɔbazɛkye bɛ ɛleka mɔɔ bɛlie nwolɛ bane la bɔkɔɔ.+ 19 Alowɛma, bɛhɔgyinla adenle ne anloa na bɛnlea.+ Bɛbiza nrenyia mɔɔ ɛlɛnriandi nee raalɛ mɔɔ ɛlɛfi ɛsalɛ la kɛ, ‘Duzu a ɛzi a?’ 20 Mowabe ɛbɔ anyiemgba na ɛzulolɛ ɛha ye. Bɛye awolɛ na bɛzu. Bɛbɔ ye nolo wɔ Anɔn+ kɛ bɛzɛkye Mowabe. 21 “Ndɛnebualɛ ɛra azɛlɛ sɛsɛ ne azo+ wɔ Hɔlɔn, Gyeehaze+ yɛɛ Mɛfeeyate;+ 22 Daebɔn,+ Nibo+ yɛɛ Bɛte-dibelateeyɛm; 23 Keleateeyem,+ Bɛte-geemɔle yɛɛ Bɛte-miyɔn;+ 24 Kileɔto+ nee Bɔzela; yɛɛ Mowabe azɛlɛ ne azo azuamgbole, mɔɔ wɔ moa nee mɔɔ bikye la kɔsɔɔti azo. 25 ‘Bɛpɛ Mowabe anwosesebɛ* ne bɛdo aze;Bɛbu ɔ sa,’ Gyihova a se a. 26 ‘Bɛmaa ɔbo nza,+ ɔluakɛ yemaa ɔ nwo zo yetia Gyihova.+ Mowabe da ye ɛveleɛ nu,Yɛɛ ɔle agolobɛnwo debie. 27 Asoo ɛnee Yizilayɛ ɛnle agolobɛnwo debie ɛmmaa bɛ ɔ?+ Asoo ɛnee ɔboka nwulema anwo,Mɔɔ ɔdaye ti bɛkpusu bɛ ti na bɛtendɛ bɛtia ye ɔ? 28 Mowabema, bɛdu bɛvi azuamgbole ne mɔ azo na bɛhɔdɛnla bodane zo,Na bɛyɛ kɛ abubule mɔɔ ɔnwo ye sane wɔ bodane tokule nloa la.’” 29 “Yɛde Mowabe adubɛnwo ne—ɔle anwomemaazo kpalɛ—Ɔmemaa ɔ nwo zo, ɔtu ɔ nwo, ɔmbu debie yɛɛ ɔtu ɔ nloa anu.”+ 30 “‘Meze ɛya mɔɔ yeva la,’ Gyihova a se a,‘Noko ɔ nloa anu ɛdulɛ ne bayɛ mgbane. Bɛnrɛhola ɛhwee biala yɛ. 31 Ɛhye ati a mebaye Mowabe anwo awolɛ la,Mebazu Mowabema amualaNa meali mrenyia mɔɔ wɔ Kɛɛ-hilɛze la anwo nyane.+ 32 O Sebemaa vanye, mebazu wɔ,+Mebazu wɔ meadɛla Gyeezɛ.+ Wɔ nya* ngɛnlɛma ne ɛpɛ nyevile. Bɛpɛ nyevile bɛhɔdwu Gyeezɛ, nehane a bɛhɔdwu a. Sɛkyevolɛ ne ɛra+Wɔ wawaa nu bakama nee wɔ vanye ɛdelɛ nu. 33 Bɛye fɛlɛkolilɛ nee anyelielɛ bɛvi tola ne anuNee Mowabe azɛlɛ zo.+ Memaa nwanye ɛgyakyi ɛhwinlɛ wɔ nwanye ɛhwihwinlɛ kuma ne anu. Awie biala ɛnrɛva anyelielɛ ɛnrɛdeɛdea nu ɛnrɛhwihwi vanye ma. Bɛbadeɛdea nuhua ɛdeɛ, noko ɔnrɛyɛ anyelielɛ ɛdeɛdeanlɛ.’”+ 34 “‘Ɛzunlɛ bie bahɔ zo avi Hɛhyebɔn+ ahɔdwu Ɛleyela.+ Bɛmaa bɛ ne zo too yehɔdwu Gyeehaze,+Ɔvi Zowaa ɔkɔ Holoneeyem+ ɔkɔdwu Ɛgelate-hyɛlehyaya. Nzule mɔɔ wɔ Nemelem bɔbɔ la basesa.+ 35 Mebamaa bɛagyakyi ɛhye mɔ ɛyɛlɛ wɔ Mowabe,’ Gyihova a se a,‘Afɔle mɔɔ bɛbɔ ye wɔ ɛzonlenlɛ ɛleka* neNee afɔle mɔɔ bɛbɔ bɛmaa bɛ nyamenle ne mɔ la. 36 Ɛhye ati a me ahonle balielie* kɛ fulutu* amaa Mowabe la,+Yɛɛ me ahonle balielie* kɛ fulutu* amaa Kɛɛ-hilɛze mrenyia la. Ɔluakɛ anwonyia mɔɔ yenyia la baminli. 37 Awie biala ati zo ɛkpa,+Yɛɛ bɛkpa awie biala akɛsa. Bɛbodɛboda* awie biala asa anwo,+Yɛɛ ɛrele pɛ bɛ bo!’”+ 38 “‘Alɔbɔlɛ ɛzunlɛ bahɔ zoWɔ Mowabe azua kɔsɔɔti ati zo,Nee ye gua ne mɔ kɔsɔɔti azo. Ɔluakɛ mebɔ MowabeKɛ buakɛ mɔɔ bɛvuandi ye bɛdo ye lɔ la,’ Gyihova a se a. 39 ‘Bɛnlea kɛzi ɛzulolɛ ɛha ye a! Bɛzu alɔbɔlɛ ɛzunlɛ! Bɛnlea kɛzi Mowabe ɛva nyiane ɛzia ɔ nzi a! Mowabe ɛhakyi agolobɛnwo debie,Yehakyi debie mɔɔ ka maanle maanle mɔɔ zuozua ye la kɔsɔɔti ɛzulolɛ a.’” 40 “Ɔluakɛ mɔɔ Gyihova ɛha la ɛne: ‘Bɛnlea! Kɛ mɔɔ kɔleɛ tu ba nane nwo zo la,+Zɔhane ala a awie badɛlɛ ɔ ndɛba anu adu ara Mowabe anwo zo a.+ 41 Bɛbaho bɛava azuamgbole ne mɔ,Na bɛaza ye bɛalie ye aranemgbole ne mɔ. Wɔ kenle zɔhane, Mowabe ɛlɔnema ahonleBayɛ kɛ raalɛ mɔɔ ɛlɛwo la ahonle.’” 42 “‘Na bɛbazɛkye Mowabe mɔɔ ɔnrɛyɛ maanle bieko a,+Ɔluakɛ yemaa ɔ nwo zo yetia Gyihova.+ 43 O Mowabema, ɛzulolɛ, kuma yɛɛ ɛhaneƐlɛkendɛ bɛ,’ Gyihova a se a. 44 ‘Awie biala mɔɔ banriandi ɛzulolɛ ne la badɔ kuma ne anu,Na awie biala mɔɔ ɔbavi kuma ne anu yeavinde la badɔ ɛhane ne anu.’ ‘Ɔluakɛ ɛvolɛ ne mɔɔ mebava meahwe Mowabe anzo la badwu,’ Gyihova a se a. 45 ‘Bɛdabɛ mɔɔ bɛlɛnriandi la kɔgyinla Hɛhyebɔn alubo nu mɔɔ bɛngola ɛhwee biala yɛ a. Ɔluakɛ senle vi Hɛhyebɔn baraNa sendɔlɔra vi Saehɔn ara.+ Ɔbayela Mowabe anwoma zoNee ɔ mra mrenyia mɔɔ ɛyɛ basabasa la ati kanrɛlɛ ne.’+ 46 ‘O Mowabe, gyakɔ! Kimɔhye menli ne+ ɛminli. Ɔluakɛ bɛva ɛ mra mrenyia bɛhɔ akɛlɛzonlenlɛ nu,Yɛɛ bɛva ɛ mra mraalɛ noko bɛhɔ akɛlɛzonlenlɛ nu.+ 47 Noko wɔ awieleɛ mekɛ ne anu, mebaboɔboa Mowabema mɔɔ wɔ akɛlɛzonlenlɛ nu la anloa,’ Gyihova a se a. ‘Mowabe ndɛnebualɛ ne awieleɛ ɛne.’”+\n^ Anzɛɛ “ɛdɔne.”\n^ Anzɛɛ ɔkola ɔkile, “azɛlɛ ketekete zo.”\n^ Anzɛɛ “mbaka ngane.”\n^ Anzɛɛ “bawoso.”\n^ Ɛhye kile, fulutu mɔɔ bɛbɔ bɛye awolɛ wɔ ɛzɛne bo la.


“Babelɔn Kpole ne” Ɛnwunlɛ | Baebolo ne Kilehile\n“Babelɔn Kpole ne” Ɛnwunlɛ\nEDWƐKƐ bie mɔ wɔ Yekile buluku ne anu mɔɔ ɔwɔ kɛ yɛte ɔ bo wɔ sɛkɛlɛneɛ adenle zo a. Kɛ neazo la, ɔka raalɛ bie, tuutuunli, mɔɔ bɛhɛlɛ “Babelɔn mɔɔ ɛlie duma [“Babelɔn Kpole ne,” NW] ɔ nwoma azo la anwo edwɛkɛ. Raalɛ ɛhye de azule bie mɔɔ gyi ɛkɛ ne maa “maanle maanle, menli, aneɛ ngakyile, yɛɛ mbusua kɔsɔɔti” la anloa. (Yekile 17:1, 5, 15) Bɛvale edwɛkɛ ɛhye mɔɔ wɔ ɛke la bɛlile gyima wɔ sɛkɛlɛneɛ adenle zo, yemɔti Babelɔn Kpole ne ɛnrɛhola ɛnrɛyɛ sonla. Ɛnee duzu a sɛkɛlɛneɛ adenle zo tuutuunli ne kile a?\nBɛha sɛkɛlɛneɛ adenle zo raalɛ ko ye ala anwo edwɛkɛ wɔ Yekile 17:18 kɛ “Suakpole ne mɔɔ sie arelemgbunli mɔɔ wɔ azɛlɛ ye azo la amuala.” Edwɛkɛkpɔkɛ “suakpole” ne kile menli ekpunli. Ɔluakɛ “suakpole” ɛhye sie “arelemgbunli mɔɔ wɔ azɛlɛ ye azo” la ati, raalɛ ne mɔɔ bɛfɛlɛ ye Babelɔn Kpole ne la bayɛ fane bie mɔɔ lɛ tumi wɔ ewiade amuala a. Bɛbahola bɛavɛlɛ ye ewiade maanle. Duzu maanle ɔ? Ɔle ɛzonlenlɛ nu maanle. Yɛ kɛzi edwɛkɛ bie mɔ mɔɔ wɔ Yekile buluku ne anu la maa yɛkola yɛka ye zɔ la nzonlɛ.\nMaanle bahola ayɛ maanyɛlɛ, gualilɛ, anzɛɛ ɛzonlenlɛ. Raalɛ ne mɔɔ bɛfɛlɛ ye Babelɔn Kpole ne la ɛnle maanyɛlɛ nu maanle ɔluakɛ Nyamenle Edwɛkɛ ne ka ye kɛ “ewiade arelemgbunli,” anzɛɛ ewiade maanyɛlɛ eku ne mɔ, nee ye “bɔle adwɔmane.” Ye adwɔmanebɔlɛ ne kile ɔ nwo mɔɔ yeva yehɔbeta ewiade arelemgbunli ne mɔ anwo la, na ɛhye kile deɛ mɔɔ ɔti bɛfɛlɛ ye “tuutuunli ne mɔɔ ɛlie duma” la anu.—Yekile 17:1, 2; Gyemise 4:4.\nBabelɔn Kpole ne ɛnrɛhola ɛnrɛyɛ gualilɛ nu maanle ɔluakɛ “ewiade gualilɛma” bazu ye wɔ mekɛ mɔɔ bɛlɛsɛkye ye la. Nɔhalɛ nu, bɛha arelemgbunli ne mɔ nee gualilɛma ne anwo edwɛkɛ kɛ bɛgyinlanle “amozi” na bɛnleanle Babelɔn Kpole ne. (Yekile 18:3, 9, 10, 15-17) Ɛhye ati, yɛkola yɛsi ye pi kɛ Babelɔn Kpole ne ɛnle maanyɛlɛ anzɛɛ gualilɛ nu maanle, emomu ɔle ɛzonlenlɛ nu maanle.\nƐhanlɛ mɔɔ Baebolo ne ka kɛ Babelɔn Kpole ne dua “ngonyia” anzɛɛ sunsum evinli nyɛleɛ zo bɛlɛbɛla maanle maanle kɔsɔɔti la si zolɛ bieko kɛ ɔle ɛzonlenlɛ nu debie. (Yekile 18:23) Kɛmɔ sunsum evinli nyɛleɛ biala le ɛzonlenlɛ nu debie yɛɛ sunsum evinli a zua ɔ nzi la ati, ɔnyɛ azibɛnwo kɛ Baebolo ne ka kɛ Babelɔn Kpole ne le ɛleka mɔɔ “sunsum ɛtane nee mbɔnsam a wɔ” a. (Yekile 18:2; Mɛla ne 18:10-12) Eza bɛha maanle ne anwo edwɛkɛ kɛ ɔdwazo ɔtia nɔhalɛ ɛzonlenlɛ, ɔyɛ “ngapezoma,” yɛɛ “nwuanzanwuanzama” ne mɔ kpɔdekpɔde. (Yekile 18:24, NW) Nɔhalɛ nu, Babelɔn Kpole ne kpɔ nɔhalɛ ɛzonlenlɛ kpole kpalɛ yemɔti ɔyɛ ‘Gyisɛse alasevolɛ’ ne mɔ kpɔdekpɔde na ɔku bɛ bɔbɔ. (Yekile 17:6) Ɛhye ati, raalɛ ɛhye mɔɔ bɛfɛlɛ ye Babelɔn Kpole ne la gyi ɛkɛ ne maa ewiade amuala adalɛ ɛzonlenlɛ ne, mɔɔ ɛzonlenlɛ mɔɔ dwazotia Gyihova Nyamenle la amuala boka nwolɛ la.\nFa nwa awie Fa nwa awie “Babelɔn Kpole ne” Ɛnwunlɛ


Yekile 7 | Yintanɛte Zo Baebolo | Ewiade Fofolɛ Ngilebɛbo\nAnwumabɔvolɛma nna dedɛ ɛzɛkyelɛ anwoma nu (1-3)\nBɛzɔ 144,000 ne anloa (4-8)\nMenli ekpunli kpole mɔɔ wulowula adɛladeɛ fufule (9-17)\n7 Ɛhye anzi menwunle anwumabɔvolɛma nna kɛ bɛgyigyi azɛlɛ ye muleɛ nna ne mɔ azo, na bɛdedɛ azɛlɛ ye azo anwoma nna ne anu ɛsesebɛ, amaa anwoma biala ambɔ azɛlɛ ye azo anzɛɛ nyevile zo anzɛɛ baka biala anwo. 2 Na menwunle anwumabɔvolɛ ko kɛ ɔlɛ tease Nyamenle nzonlɛyɛlɛdeɛ ne ɔvi aduduleɛ ɔlɛfo yeahɔ anwuma; na ɔvale ɛnelɛ kpole ɔdeanle nu ɔvɛlɛle anwumabɔvolɛma nna ne mɔɔ bɛmaa bɛ adenle kɛ bɛzɛkye azɛlɛ nee nyevile la, 3 na ɔhanle kɛ: “Bɛmmasɛkye azɛlɛ ye anzɛɛ nyevile anzɛɛ mbaka kɔkpula kɛ yɛkɛyɛ yɛ Nyamenle ne ngɛkɛlɛ ne mɔ nzonlɛ wɔ bɛ nwoma azo yɛkɛwie la.” 4 Na mendele bɛdabɛ mɔɔ bɛzɔ bɛ nloa la dodo, 144,000, mɔɔ bɛzɔ bɛ nloa bɛvi Yizilayɛ abusua ekpunli biala anu la: 5 Dwuda abusua ekpunli ne anu, bɛzɔle 12,000 anloa;Wulubɛn abusua ekpunli ne anu 12,000;Gaade abusua ekpunli ne anu 12,000; 6 Ahya abusua ekpunli ne anu 12,000;Nafetalae abusua ekpunli ne anu 12,000;Manasɛ abusua ekpunli ne anu 12,000; 7 Semɛyɔn abusua ekpunli ne anu 12,000;Livae abusua ekpunli ne anu 12,000;Yesakaa abusua ekpunli ne anu 12,000; 8 Zɛbulɛn abusua ekpunli ne anu 12,000;Dwosefi abusua ekpunli ne anu 12,000;Bɛngyaman abusua ekpunli ne anu bɛzɔle 12,000 anloa. 9 Ɛhye anzi menwunle ye, na nea! menli ekpunli kpole bie mɔɔ awie ɛngola bɛ tia, mɔɔ bɛvi maanle maanle nee mbusua nee menli nee aneɛ ngakyile nu la kɛ bɛgyigyi belemgbunli ebia ne nee Boaneralɛ ne anyunlu, bɛwula adɛladeɛ fufule ndendenle; na bɛdedɛ mrɛlakɛ bɛ sa nu. 10 Na bɛvale ɛnelɛ kpole bɛdeanle nu kɛ: “Ngoanelielɛ vi yɛ Nyamenle ne mɔɔ de belemgbunli ebia ne azo nee Boaneralɛ ne ɛkɛ.” 11 Ɛnee anwumabɔvolɛ ne mɔ amuala gyigyi ɛkɛ ɛbɔ ɛyia belemgbunli ebia ne nee mgbanyima ne mɔ nee tease abɔdeɛ nna ne, na bɛbutulebutule bɛ nyunlu aze wɔ belemgbunli ebia ne anyunlu na bɛzonlenle Nyamenle, 12 bɛhanle kɛ: “Amen! Ayɛlɛyelɛ nee anyunlunyia nee nrɛlɛbɛ nee moyɛlɛ nee enililɛ nee tumi nee anwosesebɛ le yɛ Nyamenle ne ɛdeɛ dahuu. Amen.” 13 Na mgbanyima ne mɔ ko bizale me kɛ: “Menli ɛhye mɔ mɔɔ wula adɛladeɛ fufule ndendenle ne la, nwane mɔ ɔ, na bɛvi ni?” 14 Ɔti ɛkɛ ne ala membuale ye kɛ: “Me menle, ɛdawɔ a ɛze a.” Na ɔzele me kɛ: “Menli ɛhye mɔ a vi anwongyelelɛ kpole ne anu a, na bɛkpo bɛ adɛladeɛ ne mɔ nwohyee wɔ Boaneralɛ ne mogya ne anu. 15 Ɛhye ati a bɛwɔ Nyamenle belemgbunli ebia ne anyunlu na bɛlɛsonle ye alehyenlɛ nee aledwolɛ wɔ ye ɛzonlenlɛ sua ne anu a; na Mɔɔ de belemgbunli ebia ne azo la badɛlɛ ye ɛdanlɛsua ne anu wɔ bɛ nwo zo. 16 Ɛhɔne nee nzuhɔne ɛnrɛhu bɛ bieko, ewia ɛnrɛbɔ bɛ anzɛɛ wuluwulu kpole biala ɛnrɛhu bɛ, 17 ɔluakɛ Boaneralɛ ne mɔɔ wɔ belemgbunli ebia ne avinli la banlea bɛ, na ɔbahile bɛ adenle yeahɔ ngoane nzubula nwo. Na Nyamenle bakyikyi bɛ nye anwo monle biala.”


Mateyu 27 | Yintanɛte Zo Baebolo | Ewiade Fofolɛ Ngilebɛbo\nMateyu Edwɛkpa 27:1-66\nBɛvale Gyisɛse bɛhɔmaanle Paelɛte (1, 2)\nDwudase sɔ ɔ kɔme nyɛma (3-10)\nGyisɛse wɔ Paelɛte anyunlu (11-26)\nBɛgolo ɔ nwo wɔ bagua nu (27-31)\nBɛbɔ ye baka nu wɔ Gɔlogota (32-44)\nGyisɛse ewule (45-56)\nGyisɛse ɛzielɛ (57-61)\nBɛzinzale nla ne (62-66)\n27 Aleɛ hyenle la, ɛsɔfo mgbanyinli nee mgbanyima ne mɔ amuala bɔle kpɔkɛ kɛ bɛku Gyisɛse.+ 2 Bɛkyekyele ye bɛvale ye bɛhɔmaanle amɛnlado Paelɛte.+ 3 Mɔɔ Dwudase mɔɔ yele ye maanle la nwunle kɛ bɛbua ye ewule fɔlɛ la, ɔyɛle ye nyane na ɔvale dwɛtɛ fufule 30 ne ɔhɔmaanle ɛsɔfo mgbanyinli nee mgbanyima ne mɔ,+ 4 na ɔhanle kɛ: “Menyɛle ɛtane kɛ menyele awie mɔɔ le tenlenenli* la memaanle a.” Bɛhanle kɛ: “Kɛzi ɛhye fale yɛ nwo ɛ? Ɛdawɔ wɔ edwɛkɛ ɔ!” 5 Yemɔti ɔvuandinle dwɛtɛ fufule ne ɔguale ɛzonlenlɛsua ne anu na ɔvile ɛkɛ. Akee ɔhɔzɔle ɔ kɔme nyɛma.+ 6 Na ɛsɔfo mgbanyinli ne mɔ sesale dwɛtɛ fufule ne na bɛhanle kɛ: “Mɛla ɛmmaa adenle kɛ yɛkɛva yɛkɛgua gya nwuanzanwuanza ɛleka ne, ɔluakɛ ɔle mogya ezukoa.” 7 Mɔɔ bɛzuzule nwolɛ bɛwiele la, bɛvale ezukoa ne bɛdɔle mbuakɛ nwovolɛ azɛlɛ ne kɛ bɛbava bɛazie nyɛvolɛ. 8 Yemɔti ɛnɛ nee ɛnɛ ala, bɛfɛlɛ zɔhane azɛlɛ ne Mogya Azɛlɛ.+ 9 Akee mɔɔ bɛluale ngapezonli Gyɛlɛmaya anwo zo bɛhanle la rale nu kɛ: “Na bɛvale dwɛtɛ fufule 30 ne, bolɛ mɔɔ bɛpɛle bɛdole nrenyia ne anwo zo, awie mɔɔ Yizilayɛma bie mɔ pɛle bolɛ dole ɔ nwo zo la, 10 na bɛvale bɛdɔle nwovolɛ ne azɛlɛ ne, kɛ mɔɔ Gyihova* hanle hilele me la.”+ 11 Akee Gyisɛse ragyinlanle amɛnlado ne anyunlu, na amɛnlado ne bizale ye kɛ: “Wɔmɔ a ɛle Dwuuma Belemgbunli ne la ɔ?” Gyisɛse buale kɛ: “Yemɔ a ɛdawɔ mumua ne wɔha la.”+ 12 Na mɔɔ ɛsɔfo mgbanyinli nee mgbanyima ne mɔ ɛlɛto ye ɛzonle la, yeandɛ ɔ nloa anu.+ 13 Akee Paelɛte zele ye kɛ: “Ɛnde mɔɔ bɛlɛkeha bɛatia wɔ la ɔ?” 14 Noko yeambua ye, yɛɛ yeanga edwɛkɛ kpɔkɛ ko bɔbɔ, yemɔti ɔzinle amɛnlado ne anwo kpole. 15 Ɛvoyia biala dwu zo a, ɔle amɛnlado ne amaamuo kɛ ɔbaye pilizanli ko mɔɔ menli ne kulo la yeamaa bɛ.+ 16 Mekɛ ne anu, ɛnee pilizanli bie mɔɔ ɛlie duma ɛtane mɔɔ bɛfɛlɛ ye Balabase la wɔ ɛkɛ. 17 Yemɔti mɔɔ bɛyiale la, Paelɛte bizale bɛ kɛ: “Boni a bɛkulo kɛ meye ye memaa bɛ a, Balabase anzɛɛ Gyisɛse ne mɔɔ bɛse bɛfɛlɛ ye Kelaese ne la?” 18 Ɛnee Paelɛte ze kɛ ɛkpɔlɛ ti a bɛva ye bɛrɛlɛ ye a. 19 Bieko, mekɛ mɔɔ ɔde ndɛnebualɛ ebia ne azo la, ɔ ye dole ye nrɛlaleɛ kɛ: “Mmayɛ nrenyia tenlenenli ne ɛhwee, ɔluakɛ ɔdaye ti, menwunle amaneɛ dɔɔnwo ɛnɛ wɔ ɛlalɛ nu.” 20 Noko ɛsɔfo mgbanyinli nee mgbanyima ne mɔ lile wulale menli ne kɛ bɛha kɛ bɛkulo Balabase,+ na bɛmaa bɛhu Gyisɛse.+ 21 Amɛnlado ne buale bɛ kɛ: “Menli nwiɔ ne anu boni a bɛkulo kɛ meye ye memaa bɛ a?” Bɛhanle kɛ: “Balabase.” 22 Paelɛte zele bɛ kɛ: “Ɛnee kɛ menyɛ Gyisɛse ne mɔɔ bɛfɛlɛ ye Kelaese ne la ɛ?” Bɛ muala bɛhanle kɛ: “Bɔ ye baka nu!”*+ 23 Ɔzele kɛ: “Kɛmɔti ɛ? Ɛtane boni a yeyɛ a?” Noko bɛdeɛdeanle nu kpole kɛ: “Bɔ ye baka nu!”+ 24 Mɔɔ Paelɛte nwunle kɛ ɔyɛ nwolɛ bie a ɔnrɛyɛ boɛ, na emomu basabasayɛlɛ ɛlɛba la, ɔvale nzule ɔnrinzinle ɔ sa anwo wɔ menli ne anyunlu na ɔhanle kɛ: “Menli nrenyia ɛhye mogya nwo fɔlɛ. Bɛdabɛ bɛ edwɛkɛ ɔ.” 25 Na menli ne amuala buale kɛ: “Maa ye mogya ɛragua yɛdayɛ nee yɛ mra ati zo.”+ 26 Akee ɔyele Balabase ɔmaanle bɛ, na ɔmaanle bɛbole Gyisɛse+ na ɔvale ye ɔmaanle bɛ kɛ bɛhɔbɔ ye baka nu.+ 27 Amɛnlado ne sogyama ne vale Gyisɛse hɔle amɛnlado ne sua nu ɛkɛ ne na bɛboɔboale sogyama ne amuala anloa wɔ ɔ nwo ɛkɛ.+ 28 Na bɛyele ye tɛladeɛ ɛdeɛ ne na bɛvale tɛladeɛ kɔkɔlɛ tendenle bie bɛwulale ye,+ 29 na bɛnwonle mbowule abotile bɛkpolole ɔ ti, na bɛvale ndɔ baka bɛwulale ɔ sa fema ne anu. Akee bɛhotole ɔ nyunlu ɛkɛ ne na bɛgolole ɔ nwo kɛ: “Anzodwolɛ* ɛha wɔ, Dwuuma Belemgbunli!” 30 Na bɛtotole nyɛlɛ bɛguale ɔ nwo+ na bɛliele ndɔ baka ne bɛvale bɛbobɔle ɔ ti zo. 31 Mɔɔ bɛgolole ɔ nwo bɛwiele la, bɛkpolole tɛladeɛ tendenle ne na bɛvale ye tɛladeɛ aguzo ne bɛwulale ye na bɛ nee ye hɔle kɛ bɛkabɔ ye baka nu.+ 32 Mekɛ mɔɔ bɛlɛkɔ la, bɛnwunle nrenyia bie mɔɔ vi Saelini mɔɔ bɛfɛlɛ ye Saemɔn la. Bɛhyele nrenyia ɛhye bɛmaanle ɔzoale ye amaneɛnwunlɛ baka ne.*+ 33 Na mɔɔ bɛdwule ɛleka bie mɔɔ bɛfɛlɛ ye Gɔlogota, mɔɔ kile Etile Kanrɛlɛ Ɛleka la,+ 34 bɛmaanle ye nwanye mɔɔ debie ɛnwonle wɔ nu la kɛ ɔnlo;+ noko ɔbɔle zolɛ la yeanno. 35 Mekɛ mɔɔ bɛbɔle ye baka nu la, bɛguale ma* bɛvale bɛhyɛle ye tɛladeɛ aguzo ne,+ 36 na bɛdɛnlanle aze bɛzinzale ye. 37 Bɛhɛlɛle ɛzonle mɔɔ bɛdonle ye la noko bɛbɔle ɔ ti zo anwuma kɛ: “Ɛhye a le Gyisɛse mɔɔ le Dwuuma Belemgbunli ne la.”+ 38 Akee bɛbɔle nwule nwiɔ bie mbaka nu bɛbokale ɔ nwo, ko wɔ ye fema zo yɛɛ ko wɔ ye bɛne zo.+ 39 Na bɛdabɛ mɔɔ bɛpɛle nuhua ɛkɛ ne la wosole bɛ ti+ dendɛle tiale ye+ 40 na bɛhanle kɛ: “Wɔmɔ mɔɔ ɛbabubu ɛzonlenlɛsua ne na wɔava kenle nsa wɔazi la,+ die ɛ nwo ɛ! Saa ɛle Nyamenle ara a, ɛvi amaneɛnwunlɛ baka ne* azo dwu aze!”+ 41 Zɔhane ala a ɛsɔfo mgbanyinli nee mɛla kilehilevolɛma yɛɛ mgbanyima ne mɔ noko bɔle ɔ bo golole ɔ nwo hanle kɛ:+ 42 “Ɔliele awie mɔ; noko ɔngola ɔnlie ɔ nwo! Ɔle Yizilayɛ Belemgbunli;+ bɛmaa ɔvi amaneɛnwunlɛ baka ne* azo ɔdwu aze kɛkala na yɛkɛlie ye yɛkɛli. 43 Yeva ɔ rɛle yewula Nyamenle anu; saa Nyamenle anye die ɔ nwo a maa ɔlie ye,+ ɔluakɛ ɔhanle kɛ, ‘Mele Nyamenle Ara.’”+ 44 Zɔhane ala a nwule ne mɔ mɔɔ bɛbɔle bɛ baka nu bɛbokale ɔ nwo la noko yɛle ye aholoba a.+ 45 Ɔvi kɛyɛ ewiazo bulu nee nwiɔ* mɔɔ kɔ la, awozinli hedale azɛlɛ ne kɔsɔɔti azo too dɔne nsa.*+ 46 Bɛbɔle kɛyɛ dɔne nsa la, Gyisɛse vale ɛnelɛ kpole deanle nu kɛ: “Eli, Eli, lama sabaketani?” mɔɔ kile kɛ, “Me Nyamenle, me Nyamenle, duzu ati a wɔkpo me a?”+ 47 Mɔɔ bɛdele ɛhye la, menli mɔɔ gyigyi ɛkɛ ne la bie mɔ bɔle ɔ bo hanle kɛ: “Nrenyia ɛhye ɛlɛfɛlɛ Yilaegya.”+ 48 Na ɛkɛ ne ala, menli mɔɔ gyigyi ɛkɛ ne la anu ko nriandile hɔvale emiane bɔle nza mɔɔ nyinyia la anu vale duale ndɔ baka ti maanle ye kɛ ɔnlo.+ 49 Na bɛdabɛ mɔɔ bɛha la hanle kɛ: “Bɛgyakyi ye! Bɛmaa yɛnlea saa Yilaegya kɛralie ye a.” 50 Gyisɛse vale ɛnelɛ kpole deanle nu bieko na ɔwule.+ 51 Na nea! ɛzonlenlɛsua ne anu mgbɛnudanlɛ ne+ anu dele sinli nwiɔ,+ ɔvi anwuma ɔrapenle aze,+ azɛlɛ kpusule na awolɛ kpukekpukele. 52 Nla* zo bukebukele na nwuanzanwuanzama mɔɔ bɛwu la* avunli dɔɔnwo vindele zo* 53 na menli dɔɔnwo nwunle bɛ. (Menli mɔɔ vi azie ne azo rale wɔ Gyisɛse ewudwazo ne anzi la hɔle sua nwuanzanwuanza ne azo.) 54 Na mekɛ mɔɔ sogya kpanyinli ne nee menli mɔɔ ɔ nee bɛ ɛlɛsinza Gyisɛse nwunle azɛlɛkpusulɛ ne nee ninyɛne mɔɔ ɛlɛkɔ zo la, bɛzulole kpole na bɛhanle kɛ: “Amgba, Nyamenle Ara ɛne.”+ 55 Ɛnee mraalɛ dɔɔnwo bie wɔ ɛkɛ ne, bɛgyinlanle moamoa bɛnleanle mɔɔ ɛlɛkɔ zo la, bɛdoale Gyisɛse bɛ nee ye vi Galeli kɛ bɛboa ye;+ 56 bɛ nuhua bie mɔ a le Mɛle Magedalene* nee Gyemise nee Dwosɛse mame Mɛle yɛɛ Zɛbɛdi amra ne mɔ mame.+ 57 Akee ɔdwule nɔsolɛ nu la, sukoavolɛ bie mɔɔ vi Arelematia mɔɔ bɛfɛlɛ ye Dwosefi, mɔɔ ɔdaye noko yerayɛ Gyisɛse ɛdoavolɛ la rale ɛkɛ.+ 58 Nrenyia ɛhye hɔle Paelɛte ɛkɛ hɔzɛlɛle Gyisɛse funli ne.+ Na Paelɛte hanle kɛ bɛva bɛmaa ye.+ 59 Dwosefi vale funli ne, na ɔvale lenen kpalɛ ɔkyekyele ye,+ 60 na ɔdole ye wɔ ye nla* fofolɛ+ mɔɔ yepɛ wɔ bolɛ nu la anu. Akee ɔhundole bolɛ kpole bie ɔnyinle nla* ne anloa na ɔhɔle. 61 Noko Mɛle Magedalene nee Mɛle ɛhendeɛ ne hɔle zo dɛnlanle nla ne anyunlu.+ 62 Kenle mɔɔ doa zo, mɔɔ li Anwoziezielɛ ne anzi la,+ ɛsɔfo mgbanyinli nee Falasiima ne mɔ yiale wɔ Paelɛte anyunlu, 63 na bɛhanle kɛ: “Yɛmenle, yɛkakye kɛ adalɛ ne de aze la ɔhanle kɛ, ‘Kenle nsa ne azo mebadwazo.’+ 64 Yemɔti maa bɛhɔbɔ nla ne anwo bane ɔhɔkpula kenle nsa ne azo, amaa ye ɛdoavolɛma ne angɔnwua ye,+ na bɛaha bɛahile menli kɛ, ‘Bɛdwazo ye bɛvi mowuamra anu!’ Anrɛɛ mɛlɛbɛla ɛhye mɔɔ li amozi la kɛdɛla alimoa ɛdeɛ ne.” 65 Paelɛte zele bɛ kɛ: “Bɛva sinzavolɛma bɛhɔzinza nla ne kɛ mɔɔ bɛkpondɛ la.” 66 Yemɔti bɛhɔzɔle nla ne anloa na bɛmaanle sinzavolɛma zinzale.\n^ Giliki aneɛ nu, “menyele mogya mɔɔ tenrɛ.”\n^ Anzɛɛ “Ku ye baka zo!”\n^ Giliki aneɛ nu, “bɛdabɛ mɔɔ bɛla wɔ ewule nu la.”\n^ Anzɛɛ “zale guale zo.”\n^ Anzɛɛ “Mɛle mɔɔ vi Magedala la.”


Gyisɛse maa sunsum ɛtane ne mɔ kɔwolo agbolike nu (1-20)\nGyeeyaelɛse ara raalɛ; raalɛ bie fa ɔ sa ka Gyisɛse tɛladeɛ (21-43)\n5 Akee bɛrale nyevile ne anzi wɔ Gɛlasa maanzinli nu. 2 Na Gyisɛse vi ɛlɛne ne anu dwule aze ala la, nrenyia bie mɔɔ sunsum ɛtane wɔ ɔ nwo la vi azie* ne azo rayiale ye. 3 Yeva azie ne azo yeyɛ ye sua nu, na badwu zɔhane mekɛ ne, awie biala ɛngola ɛnva kyeenyi* bɔbɔ ɛnkyekye ye ɛndɛnla ɛleka ko. 4 Mekɛ dɔɔnwo ne ala bɛvale mbulalɛ nee kyeenyi bɛkyekyele ye, noko ɔbubule mbulalɛ ne na ɔtetele kyeenyi ne anu; na awie biala angola ye sɔ. 5 Alehyenlɛ nee aledwolɛ muala, ɔteɛdea nu wɔ azie ne nee awoka ne mɔ azo na ɔfa awolɛ ɔpepɛ ɔ nwo. 6 Na mɔɔ ɔnwunle Gyisɛse wɔ moamoa nehane la, ɔnriandile ɔhɔhotole ɔ nyunlu ɛkɛ. 7 Akee ɔdeanle nu kpole kɛ: “Duzu a ɛkpondɛ wɔavi me ɛkɛ a, Gyisɛse, Anwuma Anwumanli Nyamenle ne Ara? Fa Nyamenle ka ndane kɛ ɛnrɛdea me.” 8 Ɔluakɛ ɛnee Gyisɛse ɛha ɛhile ye kɛ: “Sunsum ɛtane, ɛvi nrenyia ne anwo tu.” 9 Na Gyisɛse bizale ye kɛ: “Kɛ bɛfɛlɛ wɔ ɛ?” Na ɔbuale kɛ: “Bɛfɛlɛ me Ɛlɔne, ɔluakɛ yɛ nwo zonle.” 10 Na ɔhɔle zo ɔbodole Gyisɛse kɛ ɔmmatu sunsum ne mɔ ɔfi maanle ne anu. 11 Ɛnee agbolike dɔɔnwo bie ɛlɛdidi boka bie azo wɔ ɛkɛ ne. 12 Yemɔti sunsum ne mɔ zɛlɛle ye kɛ: “Maa yɛ adenle maa yɛhɔwolo agbolike ne mɔ anu.” 13 Na ɔmaanle bɛ adenle. Yemɔti sunsum ɛtane ne mɔ vindele na bɛhɔwolole agbolike ne mɔ, na agbolike mɔɔ kɛyɛ 2,000 la dule twi pianle bɛ nwo wɔ boka ne azo na bɛhɔguale nyevile ne anu bɛnlomanle. 14 Na menli mɔɔ ɛlɛnea agbolike ne mɔ la nriandile hɔbɔle amaneɛ wɔ sua ne nee namunamu ne mɔ azo, na menli ranleanle mɔɔ ɛzi la. 15 Yemɔti bɛrale Gyisɛse anwo ɛkɛ na bɛnwunle nrenyia ne mɔɔ ɛnee sunsum ɛtane Ɛlɔne ne wɔ ɔ nwo la kɛ, ɔwula tɛladeɛ na ɔde ɛkɛ ne mɔɔ ɔ nye zo ɛtete ye a, na ɔyɛle bɛ ɛzulolɛ. 16 Menli mɔɔ nwunle ye la hanle mɔɔ dole nrenyia ne mɔɔ ɛnee sunsum ɛtane wɔ ɔ nwo nee agbolike ne mɔ la hilele bɛ. 17 Yemɔti bɛzɛlɛle Gyisɛse kɛ ɔvi bɛ maanzinli ne anu ɔhɔ. 18 Mekɛ mɔɔ ɔlɛfo ɛlɛne ne anu la, nrenyia ne mɔɔ ɛnee sunsum ɛtane ne wɔ ɔ nwo la bodole ye kɛ ɔ nee ye ɛhɔ. 19 Noko, yeammaa ye adenle na ɔzele ye kɛ: “Kɔ sua nu, wɔ mbusuafoɔ ɛkɛ, na ka ninyɛne kɔsɔɔti mɔɔ Gyihova* ɛyɛ ɛmaa wɔ nee anwunvɔne mɔɔ yeze wɔ la kile bɛ.” 20 Nrenyia ne vile ɛkɛ ne hɔle na ɔbɔle ɔ bo kɛ ɔka mɔɔ Gyisɛse ɛyɛ ɛmaa ye la amuala anwo edwɛkɛ wɔ Dɛkapɔlese,* na ɔzinle menli ne amuala anwo. 21 Mɔɔ Gyisɛse vale ɛlɛne pɛle rale azule ne anzi bieko la, menli dɔɔnwo rayiale ɔ nwo ɛkɛ, na ɛnee ɔwɔ nyevile ne anloa. 22 Nyianu sua ne anu mgbanyima ne mɔ ko mɔɔ bɛfɛlɛ ye Gyeeyaelɛse la rale, na mɔɔ ɔnwunle ye la, ɔdule ɔdɔle ɔ gyakɛ anu. 23 Ɔbodole ye fane dɔɔnwo kɛ: “Me ra raalɛ ekyi ne ɛnde kpɔkɛ fee.* Mesɛlɛ wɔ bava ɛ sa to ɔ nwo zo maa ɔde kpɔkɛ na ɔnyia ngoane.” 24 Na Gyisɛse nee ye hɔle, menli dɔɔnwo doale ye na bɛhyelele ɔ nwo zo. 25 Ɛnee raalɛ bie wɔ ɛkɛ, yedudu mogya too ɛvolɛ 12. 26 Yenwu amaneɛ dɔɔnwo wɔ menli dɔɔnwo mɔɔ yɛ ayile la asa nu na ɔ nwo ezukoa amuala ɛwie, noko ɔnde kpɔkɛ, ye ewule ne ɔ nyunlu ala a ɔkɔ a. 27 Mekɛ mɔɔ ɔdele Gyisɛse anwo edwɛkɛ la, ɔralile ɔ nzi wɔ menli ne anu na ɔvale ɔ sa ɔhanle ye tɛladeɛ ne, 28 na ɛnee ɔlɛka kɛ: “Saa mefa me sa meka ye tɛladeɛ ne bɔbɔ a, mebade kpɔkɛ.” 29 Na ɛkɛ ne ala mogya ne mɔɔ ɛlɛtu ye la pɛle, na ɔdele ye wɔ ye nu kɛ yede kpɔkɛ. 30 Ɛkɛ ne ala Gyisɛse nwunle kɛ tumi ɛvi ye nu, na ɔhakyile ɔ nye wɔ menli ne anu na ɔbizale kɛ: “Nwane a vale ɔ sa hanle me tɛladeɛ ne a?” 31 Na ye ɛdoavolɛma ne zele ye kɛ: “Wɔnwu kɛ menli ɛhyele ɛ nwo zo, akee ɛse, ‘Nwane a vale ɔ sa hanle me a?’” 32 Noko ɛnee ɔlɛtoto ɔ nye kɛ ɔbanwu ahenle mɔɔ yɛle zɔ la. 33 Raalɛ ne nwunle mɔɔ ɛdo ye la, ɔvale ɛzulolɛ nee anwowozolɛ ɔrahotole ɔ nyunlu ɛkɛ na ɔhanle edwɛkɛ ne anu nɔhalɛ ne amuala ɔhilele ye. 34 Ɔzele ye kɛ: “Me ra raalɛ, wɔ diedi ɛmaa wɔde kpɔkɛ. Fa anzodwolɛ kɔ na ɛ nwo ɛdɔ wɔ bɔkɔɔ.” 35 Mekɛ mɔɔ ɔ nloa wɔ zo ɔlɛtendɛ la, menli bie vi nyianu sua ne anu kpanyinli ne sua nu rahanle kɛ: “Ɛ ra raalɛ ne ɛwu! Duzu ati a ɛtɛgyegye kilehilevolɛ ne a?” 36 Noko Gyisɛse dele bɛ edwɛkɛ ne na ɔzele nyianu sua ne anu kpanyinli ne kɛ: “Mmasulo,* wɔmɔ nyia diedi ala.” 37 Yeammaa awie biala andoa ye kɛ Pita, Gyemise, yɛɛ Gyemise adiema Dwɔn ala. 38 Yemɔti bɛrale nyianu sua ne kpanyinli ne sua nu, na ɔnwunle menli mɔɔ ɛlɛsu adeɛdea nu ayɛ dede ne la. 39 Mekɛ mɔɔ ɔwolole ɛkɛ la, ɔzele bɛ kɛ: “Duzu ati a bɛlɛsu bɛayɛ dede ɛ? Kakula ne ɛtɛwule na yelafe.” 40 Yemɔti bɛbɔle ɔ bo bɛzelele ye. Akee ɔmaanle bɛ muala bɛvindele, ɔvale kakula ne papa nee ye mame yɛɛ menli mɔɔ boka ɔ nwo la, na bɛhɔle ɛleka mɔɔ kakula ne wɔ la. 41 Akee ɔzɔle kakula ne asa na ɔzele ye kɛ: “Talita kumi,” ɛhye kile: “Kakula raalɛ, mese, ‘dwazo!’” 42 Na ɛkɛ ne ala kakula raalɛ ne dwazole na ɔbɔle ɔ bo ɔdiale. (Ɛnee yeli ɛvolɛ 12.) Bɛnwunle ɛhye la, ɔyɛle bɛ nwanwane kpole. 43 Na ɔzele bɛ kɛ* bɛmmaka bɛkile awie biala, na ɔhanle kɛ bɛmaa ye debie ɔli.


Kakula Gyisɛse Wɔ Ɛzonlenlɛ Sua Ne Anu | Ngakula Baebolo Ɛzukoalɛdeɛ\nƐnee Dwosefi, Mɛle nee Gyisɛse yɛɛ bɛ mra mrenyia nee mraalɛ mɔɔ ɛha la de Nazalɛte. Dwosefi yɛle kapenta gyima nleanle abusua ne yɛɛ ɔhilehilele bɛ Gyihova nee ye Mɛla ne mɔ anwo debie. Ɛnee abusua ne kɔ nyianu sua ne anu dahuu kɔsonle yɛɛ ɛvolɛ biala bɛkɔ Gyɛlusalɛm bɛkɔdi Akpabɛnwo Ɛvoyia ne.\nMɔɔ Gyisɛse lile ɛvolɛ 12 la, ye abusua ne pɛle adenle tendenle ne hɔle Gyɛlusalɛm kɛ mɔɔ bɛyɛ ye dɛba la. Ɛnee menli mɔɔ ɛlɛba arali Akpabɛnwo Ɛvoyia ne la ɛyi sua ne azo. Mɔɔ bɛwiele la, Dwosefi nee Mɛle dɔle adenle zo kɛ bɛsia bɛahɔ Nazalɛte, na ɛnee bɛ adwenle yɛ bɛ kɛ Gyisɛse boka bɛ nwo. Noko mɔɔ bɛkpondɛle ye wɔ bɛ mbusuafoɔ anu too la, bɛannwu ye.\nBɛziale bɛhɔle Gyɛlusalɛm na bɛkpondɛle bɛ ra ne too kenle nsa. Akee bɛhɔle ɛzonlenlɛ sua ne anu. Bɛnwunle Gyisɛse wɔ ɛkɛ, ɔde kilehilevolɛma ne avinli, ɔlɛtie bɛ edwɛkɛ ne kpalɛ na ɔlɛbizebiza kpuya kpalɛ. Kilehilevolɛma ne anye liele ɔ nwo kpole na bɛdabɛ noko bɛbizebizale ye kpuya. Ye mualɛ ne zinle bɛ nwo. Bɛnwunle kɛ ɔze Gyihova Mɛla ne kpalɛ.\nƐnee Dwosefi nee Mɛle arɛle ɛbɔ kpole, yemɔti Mɛle hanle kɛ: ‘Me ra, me nee wɔ papa yɛvɛ kpalɛ wɔ wɔ ɛkpondɛlɛ nu! Ɛhɔle ni?’ Gyisɛse hanle kɛ: “Bɛnze kɛ ɔwɔ kɛ metɛnla Egya sua nu ɔ?”\nGyisɛse nee ye awovolɛ ziale hɔle Nazalɛte. Dwosefi hilele Gyisɛse kapenta gyima. Mɔɔ Gyisɛse le kakula la, subane boni a ɔnyianle a? Mɔɔ Gyisɛse ɛlɛnyi la, ɔnwunle nrɛlɛbɛ kpole na ɔnyianle ɔ nyunlu wɔ Nyamenle nee menli nyunlu.\n“O me Nyamenle, mekulo kɛ meyɛ wɔ ɛhulolɛdeɛ; wɔ mɛla ne wɔ me ahonle nu.”—Edwɛndolɛ 40:8\nKpuya: Nienwu a Dwosefi nee Mɛle nwunle Gyisɛse a? Duzu ati a ɛnee ɔwɔ ɛkɛ a?\nMateyu 13:55, 56; Maake 6:3; Luku 2:40-52; 4:16; Mɛla ne 16:15, 16\nƆnla aze kɛ ɛbadie wɔ awovolɛ dahuu. Nea kɛzi Gyisɛse neazo ne bahola aboa wɔ la.\nNdenle boni mɔ azo a Dwosefi bɔle ye abusua ne anwo bane a? Duzu ati a ɔvale Mɛle nee Gyisɛse ɔhɔle Yigyibiti a?\nFa nwa awie Fa nwa awie Kakula Gyisɛse\nlfb ɛzukoalɛdeɛ 72 m. 170-171


Gyɛlɛmaya 26 | Yintanɛte Zo Baebolo | Ewiade Fofolɛ Ngilebɛbo\nBɛvale ewule bɛnwunlonwunlanle Gyɛlɛmaya (1-15)\nBɛangu Gyɛlɛmaya (16-19)\nBɛdinle Maeka ngapezo ne anu (18)\nNgapezonli Yulaegya (20-24)\n26 Mɔɔ Dwuda Belemgbunli Dwosaya ara Gyɛhɔyakem+ bɔle ye belemgbunlililɛ bo la, edwɛkɛ ɛhye vi Gyihova ɛkɛ rale: 2 “Mɔɔ Gyihova ɛha la ɛne, ‘Kɔgyinla Gyihova sua nu alienwo ɛkɛ ne na tendɛ kile menli mɔɔ vi Dwuda azuamgbole zo ɛlɛba arazonle* wɔ Gyihova sua nu ɛkɛ ne la amuala. Ka edwɛkɛ biala mɔɔ meha mehile wɔ la kile bɛ; mmaye edwɛkɛkpɔkɛ ko bɔbɔ ɛfi nu. 3 Bie a bɛbadie na awie biala azia ɔ nzi avi ye adenle ɛtane ne azo, na meahakyi me adwenle* wɔ munzule ne mɔɔ mezuzu nwo kɛ mefa meara bɛ nwo zo ɔlua bɛ ninyɛndane ne ati la anwo.+ 4 Ka kile bɛ kɛ: “Mɔɔ Gyihova ɛha la ɛne, ‘Saa bɛandie me, bɛanli me mɛla* mɔɔ meva memaa bɛ la azo, 5 na saa bɛandie me azonvolɛ ngapezoma mɔɔ menzoanle bɛ fane dɔɔnwo* wɔ bɛ nwo ɛkɛ la edwɛkɛ a,+ 6 yemɔ mebamaa sua ɛhye ayɛ kɛ Hyaelo+ la, na meamaa maanle maanle mɔɔ wɔ azɛlɛ ye kɔsɔɔti azo la ava suakpole ɛhye ayɛ bɛdabɛ mɔɔ bɛwa bɛ amonle la anwo ndonwo.’”’”+ 7 Na ɛsɔfoma nee ngapezoma nee menli ne amuala dele kɛ Gyɛlɛmaya ɛlɛka edwɛkɛ ɛhye wɔ Gyihova sua nu ɛkɛ.+ 8 Ɔti mɔɔ Gyɛlɛmaya hanle edwɛkɛ biala mɔɔ Gyihova se ɔha ɔhile menli ne amuala ɔwiele la, akee ɛsɔfoma nee ngapezoma nee menli ne kɔsɔɔti hyele ye na bɛhanle kɛ: “Ɛdawɔ wɔwu wɔwie. 9 Duzu ati a wɔha ngapezo wɔ Gyihova duma nu kɛ, ‘Sua ɛhye bayɛ kɛ Hyaelo, yɛɛ bɛbazɛkye suakpole ɛhye bɔkɔɔ na awie ɛnrɛdɛnla zolɛ bieko a’?” Na menli ne kɔsɔɔti bɔle yiale Gyɛlɛmaya wɔ Gyihova sua nu ɛkɛ. 10 Mɔɔ Dwuda mgbanyima dele edwɛkɛ ɛhye mɔ la, bɛvi belemgbunli sua nu ɛkɛ bɛrale Gyihova sua nu ɛkɛ na bɛdɛnlanle Gyihova sua ne anlenkɛ fofolɛ ne anloa.+ 11 Ɛsɔfoma nee ngapezoma ne hanle hilele mgbanyima ne mɔ nee menli ne amuala kɛ: “Nrenyia ɛhye fɛta ewule anzohwenlɛ,+ ɔluakɛ yeha ngapezo yetia suakpole ɛhye, kɛ mɔɔ bɛdabɛ mumua ne bɛde ye bɛ nzo nu la.”+ 12 Akee Gyɛlɛmaya hanle hilele mgbanyima ne mɔ amuala nee menli ne amuala kɛ: “Gyihova a zoanle me kɛ menga ngapezo yɛɛ edwɛkɛ biala mɔɔ bɛde la mentia sua ɛhye nee suakpole ye a.+ 13 Ɔti kɛkala, bɛhakyi bɛ ndenle nee bɛ nyɛleɛ na bɛdie Gyihova bɛ Nyamenle ne ane, na Gyihova bahakyi ye adwenle wɔ munzule ne mɔɔ yeha kɛ ɔbava yeara bɛ nwo zo la anwo.+ 14 Na mame, mewɔ bɛ sa nu. Debie biala mɔɔ bɛsuzu kɛ ɔle kpalɛ na ɔtenrɛ wɔ bɛ nye zo la, bɛva bɛyɛ me. 15 Bɛnwu ye kɛ saa bɛku me a, bɛdabɛ nee suakpole ɛhye yɛɛ zolɛ menli ne bali fɔlɛ kɛ bɛhu awie mɔɔ ɛnze nwolɛ bie la, ɔluakɛ nɔhalɛ nu, Gyihova a zoanle me wɔ bɛ nwo ɛkɛ ne kɛ membanga edwɛkɛ ɛhye mɔ amuala mengile bɛ a.” 16 Akee mgbanyima ne mɔ nee menli ne kɔsɔɔti hanle hilele ɛsɔfoma nee ngapezoma ne kɛ: “Nrenyia ɛhye ɛnfɛta ewule anzohwenlɛ, ɔluakɛ Gyihova yɛ Nyamenle ne duma nu a yedendɛ yehile yɛ a.” 17 Eza azɛlɛ ne azo mgbanyima ne mɔ bie dwazole na bɛzele menli mɔɔ ɛyia la kɔsɔɔti kɛ: 18 Maeka+ mɔɔ vi Molɛhyɛte la hanle ngapezo wɔ Dwuda Belemgbunli Hɛzikaya+ mekɛ zo, na ɔhanle ɔhilele Dwudama amuala kɛ, ‘Mɔɔ ɛlɔne Gyihova ɛha la ɛne: “Bɛbazo Zayɔn kɛ mɔɔ bɛso ɛya la,Bɛbagologolo Gyɛlusalɛm bɛagua,+Na Sua ne boka ne* bayɛ kɛ ɛhoayelɛ nu ɛzonlenlɛ ɛleka ne mɔ* la.”’+ 19 “Asoo Dwuda Belemgbunli Hɛzikaya nee Dwudama amuala hunle ye? Asoo yeanzulo Gyihova yɛɛ yeambodo Gyihova ɔ? Yemɔti ɔmaanle Gyihova hakyile ye adwenle wɔ munzule ne mɔɔ ɔhanle kɛ ɔbava yeara bɛ nwo zo la anwo.+ Ɔti yɛkpondɛ yɛahwe munzule kpole yɛara yɛ nwo zo. 20 “Nrenyia bie noko hanle ngapezo wɔ Gyihova duma nu, Hyɛmaya ara Yulaegya mɔɔ vi Keleate-gyialem+ la, ɔhanle ngapezo ɔtiale suakpole ɛhye nee azɛlɛ ye, ɛnee ye edwɛkɛ ne le kɛ Gyɛlɛmaya ɛdeɛ ne la. 21 Belemgbunli Gyɛhɔyakem+ nee ye katakyiema nee mgbanyima ne mɔ kɔsɔɔti dele ye edwɛkɛ ne, na ɛnee belemgbunli ne kulo kɛ ɔku ye.+ Mɔɔ Yulaegya dele nwolɛ bie la, ɛkɛ ne ala ɛzulolɛ hanle ye na ɔnriandile ɔhɔle Yigyibiti. 22 Akee Belemgbunli Gyɛhɔyakem zoanle Akebɔ ara Ɛleneetan+ nee mrenyia bie mɔ ɔmaanle bɛhɔle Yigyibiti. 23 Bɛhɔvale Yulaegya bɛvile Yigyibiti bɛrɛlɛle Belemgbunli Gyɛhɔyakem, na ɔvale konle dadeɛ ɔhunle ye+ na bɛvuandinle ye funli ne bɛdole maanle azie ne azo.” 24 Noko Hyeefan+ ara Ahaekam+ boale Gyɛlɛmaya, ɔti bɛanye ye bɛammaa menli ne bɛammaa bɛangu ye.+\n^ Anzɛɛ “arabɔ bɛ ti aze.”\n^ Anzɛɛ “meanlu me nwo.”\n^ Anzɛɛ “adehilelɛ.”\n^ Anzɛɛ “ɛzonlenlɛsua ne boka ne.”\n^ Hibulu aneɛ nu, “ɛleka mɔɔ wɔ anwuma la.”


Nihɛmaya 4 | Yintanɛte Zo Baebolo | Ewiade Fofolɛ Ngilebɛbo\nBɛdwazole bɛtiale bɛ ɛdeɛ, noko gyima ne hɔle zo (1-14)\nGyimayɛvoma ne dedɛle akodeɛ yɛle gyima (15-23)\n4 Mɔɔ Sanebalate+ dele kɛ yɛlɛto bane ne bieko ala la, ɔvale ɛya na ye ahonle futule kpalɛ,* na ɔhɔle zo ɔgolole Dwuuma anwo. 2 Na ɔhanle ye wɔ ɔ mediema ne mɔ nee Samɛlea ɛlɔnema ne anyunlu ɛkɛ ne kɛ: “Duzu a Dwuuma mɔɔ bɛnlɛ anwosesebɛ la ɛlɛyɛ a? Asoo bɛ ngome bɛbahola bɛayɛ ɛhye? Asoo bɛbabɔ afɔle? Asoo bɛbava kenle ko bɛawie? Asoo bɛbahola bɛava awolɛ mɔɔ ɛyelɛyela mɔɔ ɛyɛ ewula ɛdɔkɛ la bɛayɛ debie kpalɛ?”+ 3 Na Amɔnonli+ Tobaya+ mɔɔ ɛnee gyi ɔ nwo ɛkɛ ne la hanle kɛ: “Saa ɛzonlɛ bɔbɔ fo bane ne mɔɔ bɛlɛto la azo a, ɔbabubu yeagua.” 4 O yɛ Nyamenle, tie kɛ bɛlɛgolo yɛ nwo bie a,+ maa bɛ aholoba ne ɛgua bɛdabɛ mumua ne bɛ ti zo,+ na maa bɛve bɛ ninyɛne na bɛyɛ ngɛkɛlɛ wɔ maanle gyɛne nu. 5 Na mmabu ɛ nye ɛgua bɛ fɔlɛlilɛ ne azo anzɛɛ mmakyikyi bɛ ɛtane ne ɛfi ɛ nye zo,+ ɔluakɛ bɛbɔ banetovoma ne aholoba. 6 Ɔti yɛhɔle zo yɛdole bane ne, na bane ne amuala doale zo na yɛdole yɛhɔdwule ye anwumahɔlɛ ne avinli, na menli ne vile bɛ ahonle nu yɛle gyima ne dahuu. 7 Mɔɔ Sanebalate, Tobaya,+ Areleebeama,+ Amɔnoma nee Ahyedɔdoma+ dele kɛ Gyɛlusalɛm bane ne mɔɔ bɛlɛyɛ ye boɛ la ɛlɛkɔ zo na bɛduodua ndenle mɔɔ deda nu* la, bɛvale ɛya kpole. 8 Bɛbɔle kpɔkɛ kɛ bɛba bɛ nee Gyɛlusalɛmma araho na bɛava basabasayɛlɛ bɛara ɛkɛ. 9 Noko yɛzɛlɛle yɛ Nyamenle ne na yɛmaanle sinzavolɛma zinzale yɛ alehyenlɛ nee aledwolɛ. 10 Noko, ɛnee Dwudama ɛlɛka kɛ: “Gyimayɛvoma ne* anwosesebɛ ɛwie yɛɛ ewula dɔɔnwo wɔ ɛkɛ; yɛnrɛhola yɛnrɛdo bane ne ɛlɛ.” 11 Na yɛ kpɔvolɛma ne hɔle zo hanle kɛ: “Bɛ nye zo katete bɛ anzɛɛ bɛkanwu ye la, ɛnee yɛra bɛ nwo zo yɛhu bɛ na yɛmaa gyima ne ɛha ɛkɛ.” 12 Mekɛ biala mɔɔ Dwuuma mɔɔ bikye bɛ kɛra yɛ nwo ɛkɛ la, bɛka ye fane dɔɔnwo bɛkile yɛ kɛ: “Bɛbavi ɛleka ngakyile a bɛara yɛ nwo zo a.” 13 Ɔti memaanle menli gyinlegyinlanle ɛleka mɔɔ wɔ aze wɔ bane ne anzi wɔ ɛleka mɔɔ le wienyi la, na memaanle bɛgyinlanle ye abusua abusua mɔɔ biala lɛ ye konle dadeɛ, ye atwɛ nee ye ɛda a. 14 Mɔɔ menwunle kɛ ɛzulolɛ ɛha bɛ la, mendwazole ndɛndɛ na menzele menli titili+ nee mgbanyima ne mɔ nee menli mɔɔ ɛha la kɛ: “Bɛmmasulo bɛ.+ Bɛhakye Gyihova mɔɔ ɔle bedevinli na ɔ nwo yɛ ɛzulolɛ la;+ bɛho bɛmaa bɛ mediema, bɛ mra mrenyia nee bɛ mra mraalɛ, bɛ ye mɔ nee bɛ azua.” 15 Mɔɔ yɛ kpɔvolɛma ne dele kɛ yɛde mɔɔ bɛlɛyɛ na nɔhalɛ Nyamenle ne ɛzɛkye kpɔkɛ mɔɔ bɛbɔ la, yɛ muala yɛziale yɛhɔdoale bane ne anwo gyima ne azo. 16 Ɔvi kenle zɔhane mɔɔ kɔ la, me menli ne foa ko yɛle gyima+ na foa ko dedɛle atwɛ, enyinlike, ɛda na bɛwulale konle tɛladeɛ. Na ɛnee mgbanyima ne mɔ+ gyigyi Dwudama ne anzi 17 bɛdabɛ mɔɔ bɛlɛto bane ne la. Bɛdabɛ mɔɔ bɛzoale ninyɛne ne la vale bɛ sa ko yɛle gyima na bɛvale ko ne noko bɛlɛle akodeɛ nu. 18 Na ɛnee banetovoma ne anu ko biala konle dadeɛ zia ye foa ko wɔ mekɛ mɔɔ bɛlɛto bane ne la, na mɔɔ bɔ aweɛne ne la+ gyinlanle me nwo ɛkɛ. 19 Akee menzele menli titili nee mgbanyima ne mɔ nee menli mɔɔ ɛha la kɛ: “Gyima dɔɔnwo wɔ bane ne anwo, na yɛ avinli twehwe wɔ bane ne anwo yɛɛ yɛmbikye nwolɛ. 20 Saa bɛte aweɛne ne ane a, bɛraboɔboa bɛ nloa wɔ ɛleka mɔɔ yɛwɔ la. Yɛ Nyamenle ne baho amaa yɛ.”+ 21 Ɔti yɛhɔle zo yɛyɛle gyima wɔ mekɛ mɔɔ ɛnee menli ne foa ko dedɛ atwɛ la, ɔvi aleɛbahye kɔkpula kɛ nwɔlɔra kɛvinde la. 22 Mekɛ zɔhane, menzele menli ne kɛ: “Bɛmaa nrenyia biala nee ye sonvolɛ ɛrɛla Gyɛlusalɛm nɔsolɛ nu, na bɛbazinza yɛ nɔsolɛ nu na bɛayɛ gyima alehyenlɛ nu.” 23 Ɔti medame anzɛɛ me mediema ne mɔ, me sonvolɛma+ nee sinzavolɛma mɔɔ lile me nzi la anu biala anye ye tɛladeɛ, na yɛ nuhua ko biala lɛle ye akodeɛ wɔ ɔ sa fema ne anu.\n^ Anzɛɛ “ɔhanle ye ɛya.”\n^ Anzɛɛ “adokule ne mɔ.”\n^ Anzɛɛ “Menli mɔɔ soa ninyɛne la.”


Asoo Me Ɛbɛlabɔlɛ Gyi Bodane Zo? | Biza Nyamenle\nKENGA YE WƆ Afrikaans Albanian Amharic Arabic Armenian Armenian (West) Bulgarian Cebuano Chichewa Chinese (Shanghainese) Chinese (Sichuanese Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Dangme Danish Dutch English Estonian Ewe Finnish French Garifuna Georgian German Giliki Greenlandic Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Lingala Lithuanian Malagasy Mizo Moore Myanmar Nahuatl (Northern Puebla) Norwegian Nzema Ossetian Papiamento (Aruba) Papiamento (Curaçao) Polish Portuguese (Brazil) Romanian Russian Samoan Sepedi Serbian (Cyrillic) Sesotho (Lesotho) Setswana Seychelles Creole Shona Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Twi Ukrainian Urdu Vietnamese Xhosa Zulu\nKpuyia 1: Asoo Me Ɛbɛlabɔlɛ Gyi Bodane Zo?\nROSALIND mɔɔ bɛtetele ye wɔ England la hulole kɛ ɔsukoa nwoma kpole. Ɛnee eza ɔkulo kɛ ɔboa menli. Ɔwiele sukulu la, ɔnyianle gyima kpalɛ na ɛnee bɛboa menli mɔɔ ɛnlɛ ɛleka ɛnla yɛɛ bɛdabɛ mɔɔ bɛlɛ ngyegyelɛ la. Ɔnva nwo kɛ ɛnee ɔyɛ gyima mɔɔ maa ɔ nwo tɔ ye na ɔlɛ ezukoa la, ɔhanle kɛ, “Meva ɛvolɛ dɔɔnwo mebiza kɛ, ‘Duzu ati a yɛwɔ ɛke ɛ?’ yɛɛ ‘Bodane boni a ɛbɛlabɔlɛ gyi zo a?’”\nDuzu ati a kpuyia ɛhye anwo hyia ɛ?\nMenli ɛnle kɛ nane mɔɔ bɛndwenle la. Yɛkola yɛsukoa debie yɛfi mɔɔ ɛzi dɛba la anu, yɛsuzu yɛ kenlebie nwo, na yɛkpondɛ bodane wɔ yɛ ɛbɛlabɔlɛ nu.\nMualɛ boni a bie mɔ fa maa a?\nMenli dɔɔnwo suzu kɛ mɔɔ hyia kpalɛ wɔ bɛ ɛbɛlabɔlɛ nu la a le kɛ bɛbanyia anwonyia anzɛɛ bɛbalie duma amaa bɛ nye alie.\nDuzu a mualɛ ɛhye maa yɛnwu ye a?\nYɛfa ninyɛne mɔɔ yɛ nye die nwo la yɛdumua yɛ ɛbɛlabɔlɛ nu. Mɔɔ yɛkulo la hyia yɛ tɛla Nyamenle ɛhulolɛdeɛ.\nBelemgbunli Sɔlɔmɔn boɔboale anwonyia dɔɔnwo anloa yɛɛ ɔlile anyelielɛ nzi, noko ɔnwunle kɛ ninyɛne zɔhane mɔ ɛmmaa bɛnnwu bodane kpalɛ mɔɔ wɔ ɛbɛlabɔlɛ nu la. Ɔhɛlɛle edwɛkɛ ɛhye ɔvale ɔlale bodane mɔɔ wɔ ɛbɛlabɔlɛ nu la ali: “Bɛzulo Nyamenle, na bɛli ye mɛla ne mɔ azo, ɔboalekɛ sonla gyima mɔɔ la ɔ nwo zo la ala ɛne.” (Nolobɔvo ne 12:13) Nyamenle mɛla ne mɔɔ yɛdi zo la kile duzu?\nNyamenle bodane mɔɔ ɔlɛ ɔmaa yɛ la bie a le kɛ yɛ nye balie ɛbɛlabɔlɛ nu. Sɔlɔmɔn hɛlɛle kɛ: “Debie kpalɛ biala ɛnle ɛkɛ ɛmmaa sonla ɛndɛla kɛ ɔkɛli na ɔkɛnlo, na ɔkɛlielie ɔ nye wɔ ye ɛvɛlɛ nwo. Menwunle kɛ ɛhye noko vi Nyamenle ɛkɛ.”—Nolobɔvo ne 2:24.\nNyamenle noko kulo kɛ yɛkulo yɛ nwo na yɛnea yɛ abusua. Yɛ adehilelɛ sikalɛ mɔɔ anu la ɛkɛ mɔɔ ɔvale ɔmanle abusua ne anu amra la nzonlɛ.\n“Ɔwɔ kɛ kunlima kulo bɛ ye mɔ kɛ bɛ nwo.”—Ɛfɛsɛsema 5:28.\n“Na yelɛ biala noko di ɔ hu eni.”—Ɛfɛsɛsema 5:33.\n“Ngakula, bɛdie bɛ awovolɛma.”—Ɛfɛsɛsema 6:1.\nSaa yɛfa Baebolo ngyinlazo ɛhye mɔ yɛdi gyima a, ɔbamaa yɛanyia anyelielɛ nee ahunlundwolɛ. Noko akee, mɔɔ hyia kpalɛ mɔɔ ɔwɔ kɛ yɛyɛ la a le kɛ yɛbazukoa yɛ Bɔvolɛ ne anwo debie na yɛahwe yɛabikye ye kɛ yɛ Gɔnwo. Nɔhalɛ nu, Baebolo ne to ɛsalɛ fɛlɛ yɛ kɛ: “Bɛhwe bɛbikye Nyamenle.” Akee ɔbɔ ɛwɔkɛ kɛnlɛma ɛhye: “Na ɔdaye noko ɔkɛbikye bɛ.” (Gyemise 4:8) Saa ɛdie ɛsalɛdolɛ ɛhye ɛto nu a, wɔ ɛbɛlabɔlɛ bagyinla bodane kpalɛ zo.\nDuzu A Gyisɛse Hanle Ye Wɔ Bodane Mɔɔ Ɛbɛlabɔlɛ Gyi Zo La Anwo A?\nƐnee Gyisɛse ze bodane mɔɔ ye ɛbɛlabɔlɛ gyi zo la. Ɔhanle kɛ: “Na ɛhye ala ati yɛɛ bɛwole me bɛmanle membale ewiade ye anu a, kɛ membanli nɔhalɛ ne anwo daselɛ.” (Dwɔn 18:37) Gyisɛse vale ye ngoane mekɛ hilehilele menli Nyamenle anwo nɔhalɛ nee Ye bodane ne mɔ.\nSaa yɛanli Gyisɛse neazo ne anzi a yɛ ɛbɛlabɔlɛ bayɛ mgbane. Nɔhalɛ nu, Gyisɛse hanle kɛ yɛzukoa ye. (Mateyu 11:29) Maa yɛzuzu ndenle nwiɔ mɔɔ yɛbahola yɛalua zo yɛayɛ zɔ la anwo.\nGyisɛse hanle kɛ saa yɛ nye balie a, ɔwɔ kɛ yɛnwu yɛ ‘sunsum nu ngyianlɛ.’ (Mateyu 5:3) Yɛbahola yɛali yɛ sunsum nu ngyianlɛ nwo gyima, saa yɛsukoa ‘nɔhalɛ Nyamenle kokye ne, nee Gyisɛse Kelaese mɔɔ ɔzoanle ye la’ anwo debie a.—Dwɔn 17:3.\nGyisɛse zele ye ɛdoavolɛma ne kɛ bɛhilehile menli ninyɛne mɔɔ bɛzukoa la. Ɔhanle kɛ: “Bɛhɔ maanle ti nee maanle bo, bɛmaa menli ɛrayɛ me ɛdoavolɛma; bɛzɔne bɛ wɔ Selɛ ne, Ralɛ ne nee Sunsum Nwuanzanwuanza ne duma nu, na bɛhilehile bɛ bɛmaa bɛli debie biala mɔɔ meha mehile bɛ la azo.”—Mateyu 28:19, 20.\nBɛdabɛ mɔɔ bɛdua Baebolo ɛzukoalɛ zo bɛdi bɛ sunsum nu ngyianlɛ nwo gyima na bɛfa mɔɔ bɛsukoa la bɛyɛ gyima la yɛ nzenzaleɛ kpalɛ wɔ bɛ ɛbɛlabɔlɛ nu. Mekɛ mɔɔ bɛlɛboa awie mɔ bɛamaa bɛazukoa Nyamenle anwo debie la ɛnee anwodozo mɔɔ bɛlɛ kɛ bɛ ɛbɛlabɔlɛ gyi bodane zo la noko anu ɛlɛmia.\nFa nwa awie Fa nwa awie Kpuyia 1: Asoo Me Ɛbɛlabɔlɛ Gyi Bodane Zo?